KES INFLUENZA MASIH DALAM JULAT NORMAL

SHAH ALAM: Kementerian Kesihatan (KKM) mengesahkan kes Influenza Like-Illness (ILI) dan Severe Acute Respiratory Infection (SARI) di negara ini masih masih dalam julat yang normal dan hampir sama dengan tahun-tahun sebelumnya biarpun berlaku sedikit peningkatan sejak pertengahan Disember 2019 lalu.

Ketua Pengarah Kesihatan, Datuk Dr Noor Hisham Abdullah berkata, hasil analisa oleh Makmal Kesihatan Awam Kebangsaan Sungai Buloh dan Institut Penyelidikan Perubatan (IMR) terhadap virus influenza ini tidak menunjukkan sebarang tanda ia mengalami mutasi sehingga mencetuskan kemunculan virus influenza baharu.

Menurutnya, berdasarkan trend yang direkodkan daripada aktiviti survelan kadar konsultasi kes ILI dan kadar kemasukan pesakit ke wad dengan SARI melibatkan beberapa lokasi sentinel dikenal pasti dari seluruh negara.

“Makmal Kesihatan Awam Kebangsaan Sungai Buloh dan IMR juga bertanggungjawab bagi memantau sebarang perubahan kepada virus influenza yang terdapat di negara ini. “Justeru, berdasarkan trend yang direkodkan dari aktiviti survelan berkenaan, terdapat sedikit peningkatan kes ILI dan SARI sejak pertengahan bulan Disember 2019.

“Namun begitu, peningkatan yang direkodkan masih berada dalam julat normal dan hampir sama dengan tahun sebelumnya. Begitu juga, tiada peningkatan ketara bagi kejadian wabak jangkitan saluran pernafasan dilaporkan dalam tempoh yang sama,” katanya dalam kenyataan media hari ini.

Dalam pada itu, Noor Hisham turut menasihati orang ramai berhubung kaedah mengendalikan pesakit yang disyaki dijangkiti influenza terutamanya dalam kalangan kanak-kanak berusia bawah lima tahun di negara ini.

Katanya, jika terdapat keperluan orang ramai boleh menggunakan ubat paracetamol mengikut dos yang tepat selain mendemah bahagian badan pesakit seperti kepala, kaki dan badan menggunakan tuala basah.

“Elakkan daripada memberikan ubat Non-Steroidal Anti Inflammatory Drugs (NSAIDS) untuk mengurangkan demam kerana terdapat bukti klinikal yang menunjukkan penggunaannya boleh meningkatkan risiko komplikasi jangkitan influenza seperti radang otak di kalangan kanak-kanak.

“Selain itu antara langkah yang boleh dilaksanakan adalah dengan memastikan pesakit minum secukupnya untuk kekal terhidrat.

“Sila bawa pesakit berjumpa doktor dengan segera sekiranya demam tidak berkurangan atau mempunyai gejala penyakit influenza seperti demam selesema atau flu, sakit tekak, batuk dan gejala lain seperti sakit kepala, sakit otot, sakit sendi dan kelesuan,” katanya.

Sementara itu, pihak KKM turut mengingatkan orang ramai agar sentiasa mengamalkan cara hidup sihat dan mengekalkan tahap kebersihan diri yang tinggi dengan kerap membasuh tangan dengan air, sabun atau hand sanitizer selain mengamalkan adab yang baik ketika batuk.

Selain itu katanya, orang awam secara amnya dan golongan berisiko tinggi khususnya adalah digalakkan untuk mendapatkan pelalian vaksin influenza bermusim yang ditawarkan di kebanyakan fasiliti kesihatan swasta di seluruh negara.

“Bagi mereka yang mempunyai gejala jangkitan influenza adalah dinasihatkan untuk berehat di rumah dan tidak pergi ke tempat tumpuan ramai; sekiranya perlu ke tempat awam, mereka dinasihatkan untuk memakai penutup hidung dan mulut (face mask) dengan betul bagi mengelakkan penularan jangkitan melalui titisan pernafasan.

“Mereka juga dinasihati untuk menutup hidung dan mulut dengan tisu, tuala atau sapu tangan apabila batuk atau bersin dan tisu yang telah digunakan perlu dibuang dengan segera ke dalam tong sampah.

“Selain itu, mereka perlu mengelakkan dari berkongsi peralatan peribadi seperti tuala, sapu tangan dan sebagainya dengan individu yang lain dan segera segera berjumpa dengan doktor untuk pemeriksaan bagi mendapatkan rawatan lanjut sekiranya gejala bertambah teruk seperti demam dan batuk atau sakit tekak yang berterusan,” katanya.


KPKM JUMPA BERNAS, PESAWAH KHAMIS INI BINCANG BEKALAN BERAS

MELAKA: Kementerian Pertanian dan Keterjaminan Makanan (KPKM) akan mengadakan pertemuan dengan Padiberas Nasional Berhad (Bernas) dan pesawah, Khamis ini bagi membincangkan berkaitan bekalan beras tempatan negara.

Menterinya Datuk Seri Mohamad Sabu berkata ia berikutan tindakan penyelarasan harga beras putih import oleh Bernas sejajar dengan harga terkini beras putih import di pasaran antarabangsa.

“Hari khamis ini (KPKM adakan pertemuan) bersama Bernas, pegawai-pegawai tinggi daripada Lembaga Padi dan Beras Negara (LPN), kemudian bersama pengusaha-pengusaha sawah untuk kita berbincang (langkah) seterusnya (untuk memastikan beras tempatan mencukupi dalam pasaran negara).

“Macam dulu bila kita hadapi masalah telur dan ayamlah… bila semua bekerjasama, alhamdulillah kita dapat atasi.  Kita harap hal beras pun sebegitu juga,” katanya.

Beliau berkata demikian kepada pemberita selepas merasmikan Karnival Jualan Mega Agro MADANI Peringkat Kebangsaan 2023 di Dataran Sejarah Ayer Keroh di sini hari ini.

Mohamad berkata kementeriannya juga mengadakan sesi dialog dengan pengilang beras di Kedah sebelum ini bagi memaklumkan mengenai dasar semasa negara berkaitan bekalan itu.

“Mereka akan patuh dengan dasar-dasar kerajaan dan tindakan keras akan diambil kalau mereka cuba menyorok atau tukar label (beras tempatan kepada beras import). Ini yang kita sedang jalankan,” katanya.

Beliau berkata Lembaga Pemasaran Pertanian Persekutuan (FAMA) akan bekerjasama dengan pemain industri bagi memastikan beras dihantar ke kawasan yang mengalami kekurangan bekalan.

Bernas sebelum ini dilapor akan menyelaraskan harga jualan beras putih import seluruh negara daripada RM2,350 satu tan kepada RM3,200 satu tan berkuat kuasa Jumaat lepas.–AlHijrah Online


KERETA TERBABAS LANGGAR BELAKANG LORI

PUCHONG: Seorang wanita cedera selepas kenderaan dipandunya terbabas lalu melanggar bahagian belakang sebuah lori muatan, di Jalan Kinrara 6, Bandar Kinrara Puchong, tengah hari tadi.

Menurut kenyataan Pusat Gerakan Operasi (PGO) Jabatan Bomba dan Penyelamat Malaysia (JBPM) Selangor, lori muatan seberat satu tan itu sedang menjalankan kerja-kerja penyelenggaraan jalan raya.

“Wanita warga tempatan berusia 38 tahun yang memandu kereta jenis Honda City itu mengalami kecederaan di bahagian tangan dan muka.

“Mangsa tidak tersepit dan berjaya keluar daripada kenderaan dengan bantuan orang awam sebelum pihak bomba tiba di lokasi kejadian,” katanya dalam satu kenyataan hari ini.

Mangsa kemudian telah dibawa ke Hospital Serdang untuk menerima rawatan.–AlHijrah Online


TH BERI TUMPUAN KEPADA PELABURAN STRATEGIK JANA PULANGAN LEBIH STABIL

KUALA LUMPUR: Lembaga Tabung Haji (TH) bakal memberi tumpuan kepada pelaburan strategik yang mampu memberi pulangan lebih stabil kepada pendeposit pada masa hadapan.

Pengarah Urusan Kumpulan dan Ketua Pegawai eksekutifnya, Nik Mohd Hasyudeen Yusoff berkata langkah tersebut diambil berikutan suasana pelaburan semasa yang semakin mencabar sama ada di dalam dan luar negara.

“Sekarang kita ada RM70 bilion deposit yang kita tadbir…apa yg kita buat sekarang adalah kita cuba labur dengan cara pulangan lebih stabil. Sebab itu kita (akan) labur lebih kepada aset berpendapatan tetap seperti sukuk, pelaburan dalam hartanah.

“(Pelaburan seperti) itu lebih banyak berbanding pelaburan dalam saham atau ekuiti. Saham atau ekuiti, di samping dapat dividen kita boleh dapat pulangan kalau ada peningkatan harga atau peningkatan modal,” katanya pada sidang media mengenai Halatuju TH, di sini, baru-baru ini.

Bagaimanapun, Nik Mohd Hasyudeen berkata, pelaburan saham dan ekuiti akan dihadkan kerana ia mempunyai risiko yang lebih tinggi berbanding pelaburan aset tetap.

“Kita mentadbir aset, kita tidak semata-mata membeli dan simpan. Ada aset kita simpan jangka panjang, mungkin kerana mahu peroleh dividen pulangan daripada sukuk tapi ada juga yang kita labur untuk jangka masa sederhana, maknanya bila dapat keuntungan yang kita sasarkan kita boleh jual.

“Dan bila kita jual kita akan beli aset lain pula. Kadang-kadang di TH bila orang tanya berapa banyak kita jual orang lupa nak tanya selepas jual tu beli apa?, seolah-olahnya kerja kita jual aset sahaja. Tidak, kita jual dan kita labur balik atau kita beli aset lebih bagus,” jelasnya.

Menurutnya, TH mengamalkan konsep pelaburan kehadapan di mana institusi itu akan melihat terlebih dahulu setahun dua dari segi aspek suasana pelaburan dan kestabilan syarikat yang ingin dilabur.

“Kadang-kadang ada syarikat baik namun lama kelamaan mungkin sebab industri berubah kita kena jual sebelum nilai dia lebih rendah. (Proses) jual beli ni satu perkara biasa untuk institusi yang mentadbir aset seperti TH,” katanya.

Sementara itu, berkenaan dengan jangkaan hibah yang lebih tinggi bagi tahun kewangan 2019, Nik Mohd Hasyudeen berkata beliau optimis, susulan pelan pelaburan strategik yang bakal dilaksanakan, di samping prestasi kewangan yang memberangsangkan pada suku ketiga.

“Dari segi prestasi (kewangan), saya dah umumkan setakat suku ketiga ini, Alhamdulilah kita di landasan betul. Kita positif, tahun ini pun tinggal tiga minggu lagi kita berdoa kita dapat tutup tahun ini dengan prestasi lebih baik berbanding tahun lepas,” katanya. — BERNAMA


ANWAR TERIMA PANGGILAN TELEFON DARIPADA PUTERA MAHKOTA ARAB SAUDI

NEOM, Arab Saudi: Perdana Menteri Datuk Seri Anwar Ibrahim menerima panggilan telefon daripada Putera Mahkota Arab Saudi, Mohammed bin Salman bin Abdulaziz Al-Saud pada Khamis (5 Okt) dan mereka menyemak hubungan dua hala yang istimewa,  termasuk peluang pembangunan kedua-dua negara.

“Selain itu, beberapa isu yang menjadi kepentingan bersama telah dibincangkan.

“Semasa panggilan itu, hubungan dua hala antara kedua-dua negara dan peluang untuk membangunkannya telah dikaji semula,” lapor Agensi Akhbar Saudi (SPA).

Malaysia dan Arab Saudi menjalinkan hubungan diplomatik sejak 1961.

Arab Saudi ialah rakan dagang terbesar Malaysia di Asia Timur dengan jumlah perdagangan bernilai lebih US$10 bilion pada 2022.

Pegawai Malaysia telah menyatakan hasrat untuk mengukuhkan hubungan dan meneroka bidang kerjasama baharu dengan Arab Saudi.–AlHijrah Online


PENUNGGANG MOTOSIKAL NYARIS MAUT JATUH 20 METER DARI JEJAMBAT

AMPANG JAYA: Seorang remaja nyaris maut apabila motosikal ditunggangnya terbabas dan melanggar tembok penghadang sebelum terjatuh dari jambatan pusingan-U di Jalan Ukay Perdana, di sini semalam.

Mangsa berusia 21 tahun yang juga pelajar sebuah kolej mengalami kecederaan patah tulang kaki kiri, rusuk kanan serta tulang belakang.

Ketua Polis Daerah Ampang Jaya ACP Mohd Azam Ismail berkata, kemalangan tersebut berlaku kira-kira jam 6.30 petang ketika mangsa sedang dalam perjalanan dari Taman Al-Ridhuan, Hulu Kelang menuju ke Masjid Ukay Perdana.

“Semasa melalui selekoh pusingan-U di jalan tersebut, mangsa tidak dapat mengawal kenderaan lalu terbabas ke kiri jalan dan melanggar tembok penghadang hingga menyebabkan mangsa tercampak dan jatuh ke bawah jambatan pusingan-U yang berketinggian lebih kurang 20 meter,” katanya dalam satu kenyataan hari ini.

Mangsa yang juga warga tempatan itu sedang menerima rawatan di Hospital Ampang dan kes disiasat di bawah Kaedah 10 Kaedah-Kaedah Lalu Lintas Jalan 1959 (LN166/159), katanya.

Azam menyeru saksi yang menyaksikan kejadian diminta tampil menyalurkan maklumat berkenaan kejadian dengan menghubungi pegawai penyiasat trafik IPD Ampang Jaya Inspektor Nur Nadrzirah Abul Rahim di talian 012-4401093.—AlHijrah Online


PENJUAL BUAH MAUT DITIKAM DI RUSUK KANAN

SEREMBAN: Seorang pembekal buah-buahan ditemukan maut dengan kesan luka pada rusuk kanan dipercayai ditikam seorang wanita yang tinggal bersamanya di sebuah unit apartmen di Taman Bukit Delima, di sini, malam tadi.

Ketua Polis Daerah Seremban ACP Nanda Maarof berkata lelaki warga tempatan berusia 50 tahun itu ditemukan mati dalam keadaan terlentang berlumuran darah di ruang tamu rumah berkenaan kira-kira 9.30 malam selepas pihaknya mendapat maklumat daripada pegawai keselamatan apartmen itu.

“Sebaik tiba, kita lihat ada kesan darah di sepanjang laluan dalam rumah dan kita dapati ada seorang wanita warga Vietnam berusia 33 tahun berada dalam keadaan panik dan kesedihan. Hubungan sebenar mereka masih dalam siasatan.

“Maklumat awal saksi mengatakan terdengar pergaduhan antara kedua-duanya selain wanita menangis kira-kira pukul 9 malam. Kita percaya semasa pergelutan pisau tertusuk di rusuk kanan mangsa, namun kita sedang siasat kejadian sebenar,” katanya ketika dihubungi Bernama hari ini.

Beliau berkata polis turut menemukan sebilah pisau pemotong sayur di dapur rumah yang dipercayai digunakan ketika pergaduhan.

Nanda berkata wanita terbabit dipercayai masuk ke negara ini pada Jun lepas, namun pihaknya akan membuat semakan dengan Jabatan Imigresen Malaysia untuk mendapatkan maklumat lanjut.

Beliau berkata motif pembunuhan masih dalam siasatan dan wanita berkenaan ditahan untuk siasatan mengikut Seksyen 302 Kanun Keseksaan.

Menurut beliau, setakat ini dua saksi dipanggil memberi keterangan selain menyeru saksi lain yang melihat kejadian untuk tampil memberikan keterangan kepada Pegawai Penyiasat Kanan ASP Mohd Saufi Malik di talian 06-6033222.–AlHijrah Online


AKADEMI QURRA’: NAZHIRAH, SAIFULLAH TERSINGKIR, LIMA PESERTA MARA PERINGKAT AKHIR

KUALA LUMPUR: Perjalanan Tilmizah Nazhirah dan Tilmiz Saifullah terhenti pada peringkat separuh akhir Akademi Qurra’.

Nazhirah atau Nurnazhirah Shaharudin, 24, merupakan pelajar di bawah Mudarrisah Sofizah Mousin manakala Saifullah atau Saifullah Khanip Rofli, 19, pelajar di bawah Mudarrisah Farhatul Fairuzah.

Ini bermakna lima peserta Akademi Qurra’ akan berentap di peringkat akhir Akademi Qurra’ yang bersiaran langsung pada Sabtu 18 Mac 2023 jam 9 malam.

Peserta tersebut merupakan Tilmizah Maghfirah, Tilmizah Nooraini, Tilmiz Fahmi, Tilmiz Zuhdi dan Tilmiz Akasyah.

Sementara itu, Tilmizah Maghfirah atau Nik Maghfirah Nik Abd Rahman, 19, dinobatkan sebagai penerima Anugerah Alunan Terindah pada minggu separuh akhir Akademi Qurra’.

Nik Maghfirah akan membawa pulang hadiah RM500 dan sebuah rehal.-AlHijrah Online


SUMBANGAN E-DAGANG KE ATAS EKONOMI NEGARA DIJANGKA MENINGKAT TAHUN INI

KUALA LUMPUR: Sektor eDagang dijangka akan meningkatkan sumbangannya kepada ekonomi pada tahun ini daripada RM115.5 bilion atau lapan peratus pada tahun lepas, berikutan momentum serta penyertaan yang lebih baik daripada perniagaan tempatan.

“Kami yakin angka ini akan terus berkembang berdasarkan kepada peningkatan angka perniagaan yang menggunakan platform digital untuk memacu pertumbuhan perniagaan mereka,” kata Ketua Setiausaha Kementerian Komunikasi dan Multimedia, Datuk Suriani Ahmad, sempena dengan Hari eDagang 2019 hari ini.

Acara dua hari bertemakan Dari Tempatan kepada Juara Global!”, mempunyai matlamat untuk menggalakkan dan memberi inspirasi kepada pemilik perniagaan dalam menggunakan eDagang dan perdagangan merentasi sempadan.

Suriani juga berkata ekonomi digital negara yang bernilai RM267.7 bilion pada 2018 (18.5 peratus sumbangan kepada ekonomi), mempunyai potensi dalam mengukuhkan Malaysia sebagai Pusat Digital ASEAN.

Sementara itu, Ketua Pegawai Eksekutif Perbadanan Ekonomi Digital Malaysia (MDEC), Surina Shukri yang turut hadir di acara itu berkata platform digital telah membolehkan pemilik perniagaan tempatan untuk menyelusuri lebuh raya eDagang dan berhubung dengan pembeli global.

“Menjelang 2020, eDagang akan menjadi pendorong utama ekonomi digital negara. Oleh itu, Malaysia akan terus memperkenalkan serta memperkemaskan inisiatif baharu yang akan memperkasakan penerimaan e-dagang di kalangan perniagaan tempatan.

“Ia juga akan memupuk minat di kalangan peneraju industri utama yang akan menambah pelaburan strategik mereka ke dalam Malaysia dan di rantau ini,” katanya.

Beliau ketika ditanya mengenai pelaksanaan cukai digital yang akan dibuat mulai 1 Jan 2020, berkata ia akan membantu merapatkan jurang persaingan antara syarikat tempatan dan asing.

“Hari ini, syarikat tempatan sudah pun membayar versi cukai yang sama tetapi tidak kepada syarikat asing…sebagai contoh, Iflix membayar cukai tetapi Netflix, tidak,” katanya.

Cukai digital pertama telah diumumkan semasa Belanjawan 2019, di mana kadar enam peratus akan dikenakan ke atas perkhidmatan digital berbayar termasuk pembelian video, muzik dan aplikasi.

Dianjurkan oleh MDEC, Hari eDagang mengumpulkan peserta industri yang komited untuk membawa ekonomi digital negara ke peringkat dunia.

Lebih kurang 1,500 peserta termasuk perusahaan kecil dan sederhana tempatan termasuk industri perniagaan eDagang menghadiri acara tersebut. — BERNAMA


TIGA HINGGA EMPAT PENUNGGANG P-HAILING TERLIBAT KEMALANGAN SEMINGGU

SHAH ALAM: Anggaran tiga ke empat kes kemalangan dilaporkan secara mingguan berlaku dalam kalangan penunggang p-hailing di negara ini kerana terlalu penat bekerja serta terikat dengan sistem aplikasi.

Presiden Persatuan Penghantar P-Hailing Malaysia (PENGHANTAR) Zulhelmi Mansor berkata selain itu kurangnya kesedaran mengenai tahap keselamatan antara punca utama berlaku kemalangan melibatkan golongan terbabit.

“Rata-rata mereka bekerja melebihi empat jam tanpa henti demi mengejar trip dan tempahan sehingga kepenatan dan akhirnya mengakibatkan kemalangan,” katanya kepada pemberita selepas menandatangani Memorandum Persefahaman (MoU) antara PENGHANTAR dan Persatuan Keselamatan dan Kesihatan Perkerjaan Malaysia (MSOSH) di sini hari ini.

MoU tersebut ditandatangi Zulhelmi mewakili PENGHANTAR manakala MSOSH diwakili Presidennya Dr Shawaludin Husin, yang bertujuan meningkatkan kesedaran mengenai keselamatan dan kesihatan dalam kalangan penunggang p-hailing.

“Kerjasama ini bagi menyokong polisi keselamatan dan kesihatan PENGHANTAR ke arah mewujudkan budaya kerja selamat dalam kalangan penunggang p-hailing serta sentiasa menjadikan pengurusan Keselamatan dan Kesihatan Pekerjaan (KKP) berteraskan Akta Keselamatan dan Kesihatan Pekerjaan,”katanya.

“Ia juga bagi meningkatkan kesedaran dan perlindungan dalam kalangan penunggang p-hailing terhadap KKP selain memastikan setiap penghantar memakai peralatan perlindungan diri ketika bekerja,” katanya.

Sementara itu, Dr Shawaludin berkata MSOSH akan mengiktiraf modul Keselamatan dan Kesihatan Pekerjaan (KKP) yang dibangunkan Penghantar, Institut Penyelidikan Keselamatan Jalan Raya Malaysia (MIROS), Universiti Teknologi Mara (UiTM) dan Pertubuhan Keselamatan Sosial (Perkeso).

“Ia akan diadaptasikan dalam panduan KKP P-Hailing secara menyeluruh sekali gus memperbaiki jaringan keselamatan sosial pekerjanya,” katanya.

MSOSH hari ini telah melancarkan laman sesawang Persidangan Tahunan Pertubuhan Keselamatan dan Kesihatan Pekerjaan Asia Pasifik (APOSHO) 2023 yang dijangka berlangsung pada Oktober tahun hadapan.

Malaysia melalui MSOSH akan menjadi tuan rumah persidangan tersebut yang menghimpunkan lebih 40 pertubuhan KKP dari 23 negara di rantau Asia Pasifik. – AlHijrah Online


RON95 GRED TINGGI E4M MULA DIJUAL JANUARI 2020

PUTRAJAYA: Gred petrol RON95 berkualiti tinggi dengan spesifikasi standard bahan bakar Eropah EURO4M (E4M) akan mula diperkenalkan di stesen minyak seluruh negara bulan depan (Januari 2020).

Ketua Setiausaha Kementerian Perdagangan Dalam Negeri Dan Hal Ehwal Pengguna (KPDNHEP) Datuk Muez Abd Aziz berkata E4M, yang merupakan petrol berkualiti setanding RON97, akan menggantikan standard E2 yang sedang digunakan.

Beliau berkata pihak industri telah bersedia untuk melaksanakan penjualan gred tinggi RON95 itu dengan kerja-kerja di peringkat depoh dan stesen minyak telah dan sedang dijalankan.

Menurutnya, tidak banyak negara yang mempunyai standard E4M dan antara negara yang menggunakannya ialah United Kingdom dan Australia.

“RON95 E4M adalah tinggi kualitinya dan tahun hadapan pengguna akan dapat menikmatinya,” katanya kepada Bernama dalam temu bual.

Muez berkata antara kebaikan RON95 E4M adalah aspek penjagaan kualiti alam sekitar kerana penggunaannya dapat mengurangkan pengeluaran asap serta penjagaan enjin lebih bersih.

Beliau berkata KPDNHEP mendapatkan kerjasama syarikat petrol seperti Shell, Petronas dan Petron bagi pelaksanaan inisiatif itu.

Menteri Perdagangan Dalam Negeri Dan Hal Ehwal Pengguna Datuk Seri Saifuddin Nasution Ismail sebelum ini dilaporkan berkata pengenalan kualiti bahan api yang lebih tinggi adalah salah satu usaha untuk mencapai matlamat Dasar Teknologi Hijau Negara 2009 iaitu mengurangkan pencemaran alam sekitar serta kesan kepada kesihatan orang awam.

Matlamat itu juga menjadi janji ke-39 “Mengimbangi Pembangunan Ekonomi Dengan Perlindungan Alam Sekitar” dalam manifesto Pakatan Harapan, katanya.

Muez berkata mana-mana syarikat yang didapati melanggar arahan tersebut boleh diambil tindakan di bawah Akta Kualiti Alam Sekeliling 1974.

Pada 18 Ogos 2014, kerajaan telah bersetuju dengan pelaksanaan spesifikasi kualiti bahan api petrol EURO4M dan EURO5 iaitu Petrol RON97 EURO4M pada 1 Sept 2015, RON95 E4M (1 Okt 2018), Diesel EURO5 (1 Sept 2020) dan Petrol EURO5 (1 Sept 2025).

Namun pada 5 Okt 2018, Saifuddin Nasution berkata kerajaan memutuskan tarikh pelaksanaan RON95 E4M ditangguhkan dari 1 Okt tahun itu ke 1 Jan 2020 bagi menjajarkan perubahan harga kos produk bagi RON95 E4M dengan permulaan kerja-kerja transisi kepada produk RON95 E4M di peringkat depoh minyak dan stesen minyak. — BERNAMA


PM SERU SYARIKAT BERI ELAUN LATIHAN INDUSTRI, TAMPUNG PERBELANJAAN HARIAN PELAJAR

KUALA LUMPUR:  Perdana Menteri Datuk Seri Anwar Ibrahim menyeru syarikat supaya mempertimbangkan pemberian elaun yang munasabah kepada pelatih industri bagi menampung keperluan harian mereka seperti kos tambang dan makanan.

Beliau, bagaimanapun berkata kerajaan tidak akan menetapkan satu kaedah pembayaran yang jelas kepada pelatih industri memandangkan latihan itu bukan bersifat paksaan.

“Kita faham latihan amali bukan pekerjaan biasa, itu peluang pendedahan awal tetapi bagilah sikit elaun munasabah kerana perjalanannya, tambang dan makan.

“Saya sewaktu di pejabat ketua pembangkang di Parlimen, saya pun ambil pelatih industri dalam keadaan elaun ketua pembangkang masa dalam kerajaan dulu hanya RM1,800 tambahan. Saya terpaksa cari dana untuk bayar sekurang-kurangnya RM1,000 pada masa itu untuk pelatih industri,” kata Anwar.

Beliau berkata demikian pada majlis pelancaran Program Graduan Pasaran Modal (CMGP) di Suruhanjaya Sekuriti Malaysia (SC) hari ini. Turut hadir Menteri Pendidikan Tinggi Datuk Seri Mohamed Khaled Nordin.

Mengenai CMGP, Anwar berkata ia merupakan platform yang menyediakan latihan kepada 9,000 bakal graduan bagi mendapatkan pendedahan pekerjaan dalam industri pasaran modal, dengan 600 orang akan terjamin mendapat pekerjaan dalam masa tiga tahun.

Beliau berkata program CMGP juga selari dengan aspirasi MADANI yang menyediakan peluang untuk mengembangkan kemahiran dan pengetahuan dalam industri pasaran modal kepada graduan muda.

“Ini hal yang menarik kerana ia hanya menyentuh satu bidang. Di bidang lain kita belanja sekitar RM6.7 bilion setahun untuk program Pendidikan Teknikal dan Latihan Vokasional (TVET) dan kejayaannya, 95 peratus dapat pekerjaan tetapi masalahnya upah itu masih RM2,000 ke bawah.

“Apa langkah telah kita ambil? Syarikat-syarikat gergasi harus ambil alih sepenuhnya atau sebahagian TVET umpamanya Proton diminta ambil alih TVET di Pekan (Pahang) dan beberapa syarikat lain kita ambil tindakan sama,” kata Anwar.

Beliau berkata kerajaan percaya persiapan awal yang dijalankan Kementerian Pendidikan, Kementerian Kemajuan Desa dan Wilayah serta beberapa kementerian lain berkaitan belia adalah sebagai persiapan awal untuk memastikan kecekapan bidang TVET.–AlHijrah Online


MAYAT LELAKI WARGA ASING DIKERAT DALAM BAGASI – POLIS

SUNGAI BULOH: Polis mengesahkan mayat manusia dikerat beberapa bahagian yang ditemui dalam bagasi di tepi Lebuh Raya Utara Selatan (PLUS) semalam adalah seorang lelaki warga asing dan bukan beragama Islam.

Ketua Polis Daerah Sungai Buloh Supt. Shafa’aton Abu Bakar berkata, maklumat tersebut diperoleh hasil proses bedah siasat ke atas mayat mangsa hari ini.

“Setakat ini hanya merakam percakapan daripada satu saksi berkaitan kes bunuh tersebut,” katanya seperti dilapor media tempatan.

Shafa’aton Abu Bakar berkata, punca kematian mangsa akibat pelbagai kecederaan menggunakan senjata tajam dan tumpul yang dikesan pada anggota badannya.

Bagaimanapun pihak polis masih menjalankan siasatan lanjut untuk mengenal pasti identiti sebenar mangsa.

Siasatan masih diteruskan untuk mengesan suspek yang bertanggungjawab melakukan jenayah itu, katanya.

Semalam, orang awam menemui sebuah bagasi hitam yang mengandungi beberapa bahagian badan manusia ditemukan di tepi Lebuhraya PLUS.

Hasil pemeriksaan polis menemukan beberapa bahagian badan (bahu ke pinggang) yang dikerat tanpa bahagian kepala dan kedua-dua tangan dalam bagasi itu.

Kes disiasat mengikut Seksyen 302 Kanun Keseksaan kerana membunuh.–AlHijrah Online


LEBIH 6,000 KES SELURUH NEGARA, AS ISYTIHAR CACAR MONYET DARURAT KESIHATAN AWAM

HOUSTON (Texas): Kes cacar monyet yang disahkan di Amerika Syarikat (AS) meningkat kepada lebih 6,600 kes pada Khamis, menyebabkan pentadbiran Presiden Joe Biden mengambil tindakan dan langkah-langkah pencegahan yang sewajarnya.

“Saya akan mengisytiharkan darurat kesihatan awam mengenai cacar monyet. Kami akan melakukan apa yang kami fikirkan perlu,” kata Setiausaha Kesihatan dan Perkhidmatan Manusia (HHS) Xavier Becerra dalam satu sidang akhbar menerusi telefon.

Becerra berkata AS mampu membuat saringan sejumlah 80,000 orang seminggu untuk cacar monyet dan doktor serta petugas kesihatan digalakkan melakukan ujian saringan, lapor Agensi Anadolu.

“Virus ini merebak dengan pantas. (Cacar monyet) merebak lebih cepat daripada wabak sebelum ini,” kata penyelaras untuk respons cacar monyet kebangsaan, Robert Fenton.

Wabak itu diisytiharkan sebagai darurat pada Isnin di New York kerana negeri itu menyumbang hampir 25 peratus daripada semua kes AS. California dan Illinois juga mengeluarkan pengisytiharan darurat pada hari yang sama berikutan peningkatan jangkitan yang ketara di negeri tersebut.

Tetapi deklarasi persekutuan akan membuka jalan bagi membolehkan semua negeri memperoleh akses kepada dana kecemasan untuk memerangi dan membendung wabak itu.

Ia juga membolehkan kerajaan persekutuan mengumpul data di seluruh negara mengenai kes dan vaksinasi, mempercepat pengedaran vaksin dan memudahkan doktor untuk memberikan rawatan.

HHS berkata ia telah mengedarkan 14,000 rawatan TPOXX untuk virus itu dengan 1.7 juta dos TPOXX lagi dalam simpanan persekutuan, jika perlu.

Di samping itu, HHS telah memperoleh lebih 1.1 juta dos vaksin cacar monyet Jynneos dengan 602,000 vaksin telah pun dihantar.

Sejumlah 5.5 juta dos telah dipesan untuk 2023 dan 11.1 juta dos lagi ada dalam simpanan sebagai persediaan jika wabak itu terus merebak dengan meluas.

Pertubuhan Kesihatan Sedunia mengisytiharkan cacar monyet sebagai kecemasan kesihatan global pada 23 Julai, yang merupakan sebutan tertinggi untuk wabak paling serius seperti pandemik global COVID-19.

Lebih 26,000 kes cacar monyet yang disahkan di seluruh dunia telah dilaporkan pada 2022 oleh Pusat Kawalan dan Pencegahan Penyakit (CDC).

CDC berkata cacar monyet disebarkan terutamanya melalui hubungan seksual lelaki sesama jenis tetapi virus itu juga boleh disebarkan melalui sentuhan kulit ke kulit, serta melalui perkongsian pakaian, peralatan tempat tidur dan tuala.

Umur median pesakit ialah 35, dengan julat umur antara 17 hingga 76 tahun, tetapi lima kes baru-baru ini dilaporkan melibatkan kanak-kanak di California, Indiana, dan Washington, DC.

Gejala yang paling biasa termasuk ruam, yang dilaporkan dalam 99 peratus kes di AS, demam, lepuh pada kulit dan pembengkakan nodus limfa. Gejala lain termasuk menggigil, sakit kepala, dan sakit otot. –AlHijrah Online


KORONAVIRUS: BAYI BERUMUR SEHARI MANGSA JANGKITAN TERBAHARU

WUHAN: Seorang bayi yang baru lahir selepas 30 jam mencatatkan rekod kes mangsa termuda dijangkiti koronavirus.

Bayi seberat 3.25kg berkenaan lahir pada 2 Februari lalu namun kini berada dalam keadaan stabil dan di bawah pemerhatian.

Menurut laporan Xinhua, difahamkan ibu bayi berkenaan disahkan positif koronavirus sebelum melahirkan anaknya.

Bagaimanapun Ketua Jabatan Perubatan Neonatal Hospital Kanak-kanak Wuhan, Zeng Lingkong memaklumkan, adalah tidak jelas bagaimana penyakit itu menjangkiti bayi tersebut sama ada ketika dalam rahim atau selepas kelahiran.

“Ini mengingatkan kita supaya sentiasa memantau rapi ibu mengandung yang positif koronavirus.

“Berkemungkinan bayi itu dijangkiti selepas kelahiran dari hubungan rapat dengan ibu,” katanya. — SINAR HARIAN


Polis Zionis serang & tangkap gadis Palestin di Baitulmaqdis

BAITULMAQDIS, 11 Apr 2019 — Polis
Zionis menangkap seorang gadis Palestin di sekatan az-Za’ayyem di timur
Baitulmaqdis semalam dengan dakwaan beliau cuba membuat serangan menggunakan
senjata tajam.

Kenyataan polis Zionis menyebut
mangsa membawa sebilah pisau ketika pasukan tentera menghentikan sebuah bas
untuk membuat pemeriksaan. Tentera melepaskan tembakan ke udara untuk memaksa
gadis tersebut berhenti. Beliau seterusnya diserang dan dipukul sebelum
ditangkap.

Rakaman video yang tersebar di
media sosial bagaimanapun menunjukkan mangsa tidak menunjukkan sebarang ancaman
ketika beliau diserang oleh pasukan polis.

Mangsa, identitinya masih tidak dikenal pasti, dikatakan berasal dari Tulkarem. – Haluan Palestin


LEGENDA BOLA SEPAK KELANTAN HASHIM MUSTAPHA MENINGGAL DUNIA

KOTA BHARU: Bekas pemenang anugerah Kasut Emas Liga Malaysia pada 1990, 1993 dan 1994, Mohd Hashim Mustapha menghembuskan nafas terakhir di Hospital Universiti Sains Malaysia (HUSM) Kubang Kerian di sini malam ini.

Mohd Nizab Ayub, menantu kepada bekas penyerang prolifik Kelantan itu berkata bapa mentuanya, yang sedang mendapatkan rawatan di hospital tersebut meninggal dunia pada 10.25 malam, akibat komplikasi kencing manis.

“Papa (Mohd Hashim) meninggal dunia di sisi ahli keluarga selepas menerima rawatan di Unit Rawatan Rapi (ICU) HUSM Kubang Kerian.

“Jenazah Papa akan dikebumikan esok,” katanya ketika dihubungi Bernama.

Mohd Hashim sebelum ini terpaksa ditidurkan berikutan keadaannya yang agak kritikal.

Pada Okt, Mohd Hashim yang berusia 57 tahun menjalani pembedahan memotong kaki kirinya, akibat penyakit kencing manis yang dialaminya sejak beberapa tahun lalu.

Legenda bola sepak Kelantan itu pernah dinobatkan penjaring terbanyak dan memenangi anugerah kasut emas pada era 90-an dalam saingan Liga Malaysia, selain turut mewakili negara pada era tersebut.

Penyerang kelahiran Kota Bharu itu, pernah dilantik sebagai penolong jurulatih pasukan Kelantan pada 2010 sehingga 2012, dan pernah menjadi ketua jurulatih pasukan Tok Janggut Warriors FC yang beraksi dalam Liga M3.–AlHijrah Online


BEKAS PENGETUA HADAPI 13 PERTUDUHAN ROGOL, AMANG SEKSUAL PELAJAR

KUALA TERENGGANU: Seorang bekas pengetua dihadapkan ke Mahkamah Sesyen di sini hari ini atas 13 pertuduhan berkomunikasi secara seksual, melakukan amang seksual dan rogol, melibatkan pelajarnya sekitar tahun 2020 dan 2021.

Tertuduh Rosli Abd Rahman, 58, bagaimanapun mengaku tidak bersalah sebaik pertuduhan dibacakan terhadapnya.

Berdasarkan pertuduhan lelaki itu didakwa melakukan kesemua perbuatan itu ke atas mangsa sama yang ketika kejadian berusia 16 tahun, di sekitar daerah Kuala Terengganu dan Marang antara November 2020 hingga November 2021.

Sehubungan itu Rosli berhadapan lima pertuduhan di bawah Seksyen 376 (2)(f) Kanun Keseksaan kerana kesalahan merogol, dan empat pertuduhan mengikut Seksyen 14 (a) Akta Kesalahan Seksual Terhadap Kanak-kanak (AKSTKK) 2017.

Tertuduh turut didakwa dengan dua pertuduhan di bawah Seksyen 11 (a); satu pertuduhan di bawah Seksyen 14 (c); dan satu pertuduhan Seksyen 14 (d)  AKSTKK 2017.

Jika disabitkan kesalahan, lelaki itu boleh dikenakan hukuman penjara antara tiga hingga 30 tahun serta sebatan.

Hakim Nooriah Osman kemudian membenarkan tertuduh diikat jamin RM30,000 bagi semua pertuduhan dan menetapkan 20 Feb untuk sebutan semula kes.

Pendakwaan dikendalikan Timbalan Pendakwa Raya Intan Nor Hilwani Mat Rifin, manakala tertuduh diwakili peguam Mohd Hayyatuddin Muhamad.–AlHijrah Online


GAJI MINIMUM RM1,500 SEBULAN BERMULA 1 MEI 2022

KUALA LUMPUR: Kerajaan meluluskan pelaksanaan kadar gaji minimum baharu RM1,500 sebulan mulai 1 Mei 2022 di seluruh negara.

Perdana Menteri Datuk Seri Ismail Sabri Yaakob berkata kerajaan mendengar keluhan rakyat.

“Kos sara hidup semakin meningkat. Ini akan menekan golongan B40. Saya mendengar perbahasan yang dibawa oleh para perwakilan dan keluhan rakyat di luar sana.

“Justeru, hari ini saya ingin mengumumkan di dalam dewan keramat ini, kerajaan meluluskan pelaksanaan kadar gaji minimum baharu RM1,500 sebulan mulai 1 Mei 2022 di seluruh negara,” katanya dalam ucapan Penggulungan Naib Presiden UMNO hari ini sempena Perhimpunan Agung UMNO 2021.

Ujarnya perkara itu akan berkuat kuasa terlebih dahulu membabitkan syarikat-syarikat besar dan Syarikat Berkaitan Kerajaan (GLC).

“Bagi syarikat-syarikat mikro yang mempunyai kurang pekerja dan kurang pendapatan, Menteri Sumber Manusia (Datuk Seri M. Saravanan) akan berbincang dengan Tan Sri Noh Omar (Menteri Pembangunan Usahawan dan Koperasi) mohon agar tangguhkan dulu (penguatkuasaan) kepada syarikat-syarikat kecil ini,” katanya.

Kali terakhir gaji minimum dinaikkan adalah pada 1 Feb 2020, dengan kenaikan RM100 daripada RM1,100 ke RM1,200 sebulan, ketika pembentangan Bajet 2020.– AlHijrah Online


BUANG BREK NAK TUNJUK HERO!

Buang brek nak tunjuk hero atau buktikan berani. Itu antara penemuan wartawan Berita AlHijrah, Hanisa Hassanuddin dalam laporan khas basikal lajak. Ikuti laporan Berita AlHijrah 5 November 2019.


DOA UNTUK PALESTIN DI WILAYAH PERSEKUTUAN BERMULA 15 HINGGA 21 JUN

KUALA LUMPUR: Jabatan Agama Islam Wilayah Persekutuan (JAWI) mengumumkan penganjuran majlis solat sunat hajat, doa selamat, dan Qunut Nazilah bagi mendoakan kesejahteraan rakyat Palestin bermula 15 hingga 21 Jun ini.

Pengarah JAWI, Mohd Ajib Ismail memaklumkan majlis tersebut akan diadakan di semua masjid, surau Jumaat, dan surau terpilih di zon hijau di Kuala Lumpur, Labuan, dan Putrajaya.

“Seluruh Wilayah Persekutuan akan menganjurkannya selepas solat maghrib bermula 15 hingga 21 Jun dan selepas solat Jumaat pada 19 Jun tertakluk kepada Prosedur Operasi Standard (SOP) Perintah Kawalan Pergerakan Pemulihan (PKPP) yang ditetapkan sebelum ini,” katanya dalam kenyataan yang dikeluarkan malam tadi.

Ajib berkata, seluruh umat Islam khususnya di Wilayah Persekutuan juga dianjurkan berdoa agar wabak Covid-19 yang melanda negara berlalu serta menganugerahkan kesejahteraan kepada seluruh rakyat Palestin.

Semalam Seri Paduka Baginda Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah, bertitah, agar rakyat negara ini mendoakan mendoakan perlindungan dan pemeliharaan rakyat Palestin dari cengkaman penjajahan dan penindasan rejim Israel. — AlHijrah Online / Zaim Zamani


RAHMATAN LIL ALAMIN BAKAL DIBAWA KE PERINGKAT ANTARABANGSA

KUALA LUMPUR : Sebanyak empat universiti terkenal di dunia menjadi destinasi pilihan Majlis Agama Islam Wilayah Persekutuan (MAIWP) bagi memperkenalkan konsep Rahmatan Lil Alamin di peringkat antarabangsa pada tahun hadapan.

Pengerusi MAIWP, Datuk Seri Syed Hussien Alhabshee berkata, universiti yang sedang dalam usaha menjalinkan kerjasama ialah Universiti Harvard, Universiti Stanford, Universiti Colombia dan sebuah lagi universiti di Berkeley.

Menurutnya, penerimaan dunia luar terhadap konsep Rahmatan Lil Alamin menerima reaksi positif masyarakat antarabangsa selepas sesi penerangan termasuk majlis makan malam bersama duta Pertubuhan Kerjasama Islam (OIC) yang diadakan pada Februari lalu.

“Susulan itu, Menteri di Jabatan Perdana Menteri, Datuk Seri Mujahid Yusof diundang mengadakan pembentangan konsep tersebut di Universiti Cambridge pada 11 November ini, diikuti undangan daripada kerajaan Azerbaijan pada 15 November.

“Pada Disember ini, MAIWP akan menganjurkan satu majlis makan malam bersama duta-duta negara Asia Pasifik bagi tujuan yang sama,” katanya pada sidang akhbar Pengantarabangsaan Rahmatan Lil Alamin di sini semalam.

Hadir sama, Ketua Pengarah Jabatan Kemajuan Islam Malaysia (Jakim), Datuk Mohamad Nordin Ibrahim; Ketua Pegawai Eksekutif MAIWP, Datuk Abdul Aziz Jusoh serta Dekan Kuliyyah Ilmu Wahyu dan Sains Kemanusiaan Universiti Islam Antarabangsa Malaysia, Prof Madya Dr Shukran Abd Rahman.

Syed Hussien berkata, MAIWP yang diberikan kepercayaan untuk memperkenalkan dan mempromosi gagasan berkenaan di peringkat antarabangsa akan menggunakan saluran OIC, Pertubuhan Bangsa-Bangsa Bersatu (PBB) dan agensi kelolaan Kedutaan Arab Saudi yang berpangkalan di Vienna.

Sementara itu, Nordin berkata, peruntukan sebanyak RM10 juta yang dibentangkan pada Belanjawan 2020 akan digunakan sebaiknya oleh Jakim untuk tujuan promosi di peringkat dalam dan luar negara.

“Jakim juga akan menggunakan medium media termasuk televisyen dan media sosial dalam usaha memasyarakatkan konsep Rahmatan Lil Alamin agar ia difahami oleh semua masyarakat.

“Seramai 219 duta dilantik untuk menyampaikan mesej tersebut melalui televisyen.

“Dalam tempoh terdekat juga, Jakim akan melancarkan sebanyak 10 buah buku berkaitan dalam konteks pendidikan, kebajikan, sosial dan tadbir urus yang akan menjadi panduan kepada seluruh masyarakat. Kita akan tambah penulisan tersebut dari masa ke masa,” katanya. — SINAR HARIAN


PRN: BAHAN KEMPEN DILARANG PASANG DI PREMIS, PEPASANGAN ELEKTRIK TNB

KUALA LUMPUR: Tenaga Nasional Berhad (TNB) menasihatkan semua parti politik agar tidak memasang sebarang bentuk bahan kempen di mana-mana premis dan pepasangan elektrik milik syarikat utiliti itu sepanjang tempoh kempen Pilihan Raya Negeri (PRN) di enam negeri terlibat.

Ketua Pegawai Rangkaian Pembahagian TNB Wan Nazmy Wan Mahmood berkata larangan itu termasuk menampal atau menggantung bahan kempen seperti poster, bendera, gegantung dan sepanduk di menara penghantaran, tiang elektrik, peti pembekal, pencawang, tiang elektrik konkrit dan talian atas.

Katanya aktiviti berbahaya itu juga menyalahi peruntukan Seksyen 37, Akta Bekalan Elektrik 1990 (Akta 447) iaitu mengganggu, mencacatkan atau merosakkan pepasangan elektrik.

“Pemasangan bahan kempen tersebut boleh menghalang warga kerja TNB mendapat akses untuk kerja-kerja penyelenggaraan dan pemulihan bekalan,” katanya dalam kenyataan hari ini.

Wan Nazmy berkata TNB juga memohon kerjasama semua pihak agar mengelak daripada melakukan kerja-kerja pengorekan tanah bagi mengurangkan risiko menyentuh kabel elektrik sekali gus menghindari kemungkinan berlaku gangguan bekalan elektrik akibat kerosakan kabel.

“Perbuatan ini boleh mengundang bahaya kerana berisiko mengakibatkan renjatan elektrik. Ia juga mungkin menyebabkan gangguan bekalan elektrik ke premis penting sepanjang proses pilihan raya ini seperti pusat penamaan calon, pusat mengundi dan pusat penjumlahan rasmi undi.

“Nasihat kami agar kerja-kerja pengorekan ini ditangguhkan dulu dan jika tidak dapat dielakkan sila hubungi pejabat TNB berdekatan untuk mendapatkan khidmat nasihat agar semua prosedur dan tatacara dipatuhi sekali gus mengurangkan risiko gangguan,” katanya.

Wan Nazmy turut mengingatkan orang ramai agar tidak memegang, membawa atau memasang tiang bendera di bawah mana-mana talian penghantaran elektrik termasuk tiang bendera daripada buluh yang boleh menyebabkan renjatan elektrik pada mereka yang berada berhampiran.

Sebagai langkah pencegahan, TNB menerusi rondaan rutin akan bekerjasama dengan Suruhanjaya Pilihan Raya Malaysia (SPR) dan pihak berkuasa untuk menurunkan bahan kempen pilihan raya yang berisiko menimbulkan bahaya dan masalah kepada pengguna.

Orang ramai yang ternampak situasi yang boleh mengancam keselamatan orang lain atau menjejaskan bekalan elektrik diminta segera menghubungi Facebook TNB CareLine atau talian 15454 agar tindakan sewajarnya dapat diambil.–AlHijrah Online


PELAJAR USM MAUT TERJATUH KETIKA MAHU AMBIL PAKAIAN

GEORGE TOWN: Polis mengesahkan tiada unsur jenayah dalam kejadian seorang pelajar lelaki Universiti Sains Malaysia (USM) ditemukan maut selepas dipercayai terjatuh dari tingkat lapan Desasiswa Tekun dua hari lepas.

Ketua Polis Daerah Timur Laut ACP Soffian Santong berkata pelajar Pusat Pengajian Ilmu Pendidikan berusia 22 tahun itu dipercayai tergelincir ketika mahu mengambil pakaiannya yang terjatuh daripada ampaian.

“Menurut keterangan rakan-rakan mangsa, pelajar itu pada mulanya memanjat tembok koridor di tingkat lapan itu untuk mengambil pakaiannya yang terjatuh dari ampaian di kawasan bahagian luar koridor iaitu terdapat ruang kira-kira dua kaki persegi di situ (ruang simen) sebelum mangsa terjatuh ke bawah.

“Mereka (rakan-rakan mangsa) hanya menyedari mangsa terjatuh selepas dia tidak masuk ke bilik semula sebelum bertindak mencarinya dan menemui mayatnya di kawasan bawah bangunan asrama tersebut kira-kira pukul 10.30 malam sebelum memaklumkan kepada pengurusan universiti serta menghubungi polis,” katanya ketika dihubungi Bernama hari ini.

Beliau juga menafikan mangsa membunuh diri sebaliknya ia adalah kemalangan dan kejadian itu disiasat sebagai mati mengejut.

Terdahulu tular di media sosial berhubung kejadian seorang pelajar USM ditemukan mati dipercayai terjatuh daripada bangunan asrama di situ.

Sementara itu, Timbalan Naib Canselor (Kelestarian dan Pembangunan Institusi) USM Prof Dr Md Roslan Hashim berkata USM telah melantik sebuah pasukan kerja untuk memeriksa fasiliti pelajar terutama di desa siswa bagi memastikan keselamatan pelajar terjamin.

Katanya pasukan itu sedang meneliti semua aspek yang perlu dan mengambil langkah-langkah pencegahan untuk mengelak kejadian yang sama berulang.

“Pihak universiti juga menasihatkan semua pelajar agar lebih berhati-hati untuk memastikan kejadian yang sama tidak berulang,” katanya dan menambah USM dari semasa ke semasa akan terus memantau keselamatan pelajar dari semua aspek yang berkaitan menerusi pengurusan desa siswa dan majlis penghuni desa siswa. – AlHijrah Online


ISRAEL ISYTIHAR DARURAT

TEL AVIV: Israel mengisytiharkan darurat di bandar Lod, tengah Israel, selepas rusuhan berlaku melibatkan penduduk berketurunan Arab akibat konflik antara tentera Rejim Zionis dan pejuang Palestin.

Lapor agensi, seramai 12 orang dilaporkan cedera selain kereta-kereta dibakar dalam rusuhan tersebut.

Dalam situasi yang lain, pejuang Palestin melancarkan beratus-ratus roket ke arah Israel sementara Rejim Zionis melakukan serangan udara di dalam kawasan Gaza.

Sekurang-kurangnya 40 orang terbunuh dalam tragedi yang disifatkan terburuk selepas bertahun-tahun itu.

Menurut pejuang Palestin, mereka membedil beratus-ratus roket dan peluru berpandu ke bandar Tel Aviv selepas serangan udara Israel memusnahkan sebuah blok menara di Genting Gaza semalam.

Bagi tentera Israel, pihaknya pula membalas serangan ke atas Baitulmaqdis dan kawasan lain di Israel dengan menyasarkan pejuang-pejuang Palestin di Gaza.

Ketegangan yang berlaku antara dua kumpulan susulan konfrontasi ganas antara polis Israel dengan penunjuk perasaan Palestin di perkarangan Masjid al-Aqsa, pada Jumaat lalu.—AlHijrah Online


PENJAJA DI WILAYAH PERSEKUTUAN BOLEH TERUS MENIAGA KETIKA DARURAT

KUALA LUMPUR: Para penjaja yang berniaga di sekitar Wilayah Persekutuan dibenarkan untuk meneruskan aktiviti perniagaan itu ketika tempoh darurat.

Bagaimanapun, Menteri Wilayah Persekutuan, Tan Sri Annuar Musa berkata mereka diminta untuk mematuhi Prosedur Operasi Standard (SOP) bagi memerangi COVID-19.

“Dalam tempoh darurat ini, penjaja di Wilayah Persekutuan boleh terus menjalankan perniagaan dan lesen terus diberi percuma.

“Cuma saya minta patuhi SOP dan arahan Pihak Berkuasa Tempatan (PBT), Kementerian Kesihatan Malaysia (KKM) dan pihak berkuasa. Kita bantu membantu dan bersama perangi COVID-19,” katanya menerusi ciapan Twitter rasminya hari ini.

Menteri Kanan (Keselamatan), Datuk Seri Ismail Sabri Yaakob semalam mengumumkan aktiviti perniagaan melibatkan penjaja kecil dibenarkan sepanjang tempoh Perintah Kawalan Pergerakan (PKP) dengan waktu operasi dari 6 pagi hingga 8 malam. – AlHijrah Online


PRN MELAKA: TARIKH MENGUNDI 20 NOV, PENAMAAN CALON 8 NOV

MELAKA: Tarikh pengundian bagi Pilihan Raya Negeri (PRN) Melaka ditetapkan pada 20 November 2021.

Pengerusi Suruhanjaya Pilihan Raya (SPR) Datuk Abdul Ghani Salleh turut mengumumkan tarikh penamaan calon bagi PRN Melaka ditetapkan pada 8 November manakala pengundian awal pada 16 November.

Tambahnya, SPR telah melantik seramai 28 pegawai pengurus pilihan raya dan dibantu 80 penolong pegawai pengurus pilihan raya.

“Bagi tujuan memantau aktiviti kempen pilihan raya sepanjang tempoh berkempen, SPR menubuhkan 28 pasukan petugas kempen pilihan raya yang dianggotai wakil Polis Diraja Malaysia (PDRM), Pihak Berkuasa Tempatan (PBT) dan wakil-wakil calon bertanding,” katanya.

Abdul Ghani berkata, daftar pemilih yang digunakan untuk PRN Melaka adalah Rang Daftar Pemilih Tambahan (RDPT) Suku Tahun Kedua 2021 (ST2/2021) yang dikemas kini sehingga 3 Oktober 2021.—AlHijrah Online


DUA KERETA TERPERANGKAP, TENGGELAM DALAM BANJIR

KUALA LUMPUR: Dua buah kereta terperangkap sebelum ditenggelami banjir di Jalan Chan Sow Lin, di ibu negara, malam ini.

Menurut Pusat Gerakan Operasi Kuala Lumpur, pihaknya menerima panggilan kecemasan pada jam 7.52 malam sebelum menghantar jentera bersama anggotanya ke lokasi kejadian.

“Setibanya pasukan bomba di lokasi kejadian, terdapat kenderaan jenis Perodua Axia dan Subaru XV telah ditelenggami banjir sedalam 1 meter.

“Bagaimanapun mangsa telah keluar dari kenderaan dengan sendiri sebelum pasukan bomba tiba di lokasi kejadian,” katanya dalam satu kenyataan hari ini.

Operasi mengeluarkan kenderaan daripada banjir selesai pada jam 8.20 malam tadi.–AlHijrah Online


HARGA PETROL NAIK 4 SEN

KUALA LUMPUR: Harga runcit petrol RON97 dan RON95 masing-masing naik 4 sen seliter bagi tempoh 2 Januari 2021 sehingga 8 Januari 2021.

Harga jualan RON97 naik daripada RM2.10 seliter kepada RM2.14 seliter, manakala RON95 naik daripada RM1.80 seliter kepada RM1.84 seliter.

Jualan harga runcit diesel juga meningkat 3 sen seliter daripada RM1.98 seliter kepada RM2.01 seliter untuk tempoh seminggu bermula esok

Kementerian Kewangan Malaysia memaklumkan kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. – AlHijrah Online


RAIKAN KEMENANGAN SYAWAL BERSAMA BUDAYA ILMU DI TV ALHIJRAH

Dua program ilmu yang popular – Pentas Dakwah dan Reflection menyediakan kandungan perbincangan khas dengan mengambil iktibar kedatangan Syawal sebagai penyuluh kemenangan.


KERAJAAN CARI JALAN, TIDAK AKAN BIAR RAKYAT ‘IKAT PERUT’ – PM ISMAIL SABRI

PASIR SALAK: Kerajaan tidak akan membiarkan rakyat ‘ikat perut’ dalam isu kenaikan harga barang, sebaliknya akan mencari jalan bagi menyelesaikannya, kata Perdana Menteri Datuk Seri Ismail Sabri Yaakob.

“Kerajaan dahulu… rakyat kena ikat perut, tapi (kerajaan sekarang) kita cari kaedah agar rakyat tidak dibebani. Tidak pernah dalam sejarah kita bagi subsidi agar harga tidak naik.

“Kita subsidikan harga sebanyak RM77.7 bilion iaitu ayam, bahan api, elektrik, telur, minyak masak dan air. Kita ambil tindakan jangka pendek, sederhana dan panjang untuk memastikan rakyat tidak terbeban dengan kenaikan,” katanya dalam ucapan penutupan Program Jelajah Aspirasi Keluarga Malaysia (AKM) Negeri Perak 2022 di Litar Dato’ Sagor, Kampung Gajah hari ini.

Minggu lepas Menteri Kewangan Tengku Datuk Seri Zafrul Tengku Aziz dilaporkan berkata unjuran perbelanjaan subsidi kepenggunaan yang berjumlah RM77.3 bilion setakat ini bagi 2022 adalah jumlah subsidi tertinggi di dalam sejarah yang pernah ditanggung oleh mana-mana kerajaan.

Menurutnya unjuran subsidi kepenggunaan ini meliputi petrol, diesel dan gas petroleum cecair (LPG) (RM37.3 bilion); minyak masak (RM4 bilion); tepung dan elektrik bagi mengurangkan kos sara hidup rakyat, serta bil subsidi (RM9.7 bilion), tidak termasuk bantuan kebajikan lain.

Sementara itu Ismail Sabri berkata kerajaan hari ini adalah sebuah kerajaan yang akan memberikan bantuan sama ada dari segi material mahupun sokongan dalam menyuburkan semangat perpaduan, menyuntik nafas segar dalam kesatuan, mencari titik persamaan dalam kepelbagaian.

“Malah kerajaan hari ini akan terus konsisten memberikan tumpuan kepada program serta inisiatif yang melimpahkan kesejahteraan dan manfaat kepada seluruh Keluarga Malaysia. Ini dilakukan bagi memastikan tidak ada yang ketinggalan,” jelasnya.

Beliau turut membidas segelintir pihak yang menuduh kononnya kerajaan berpeluk tubuh dan tidak mengambil tindakan berkaitan isu peningkatan kos sara hidup.

“Kerajaan sedar banyak harga barangan meningkat. Saya sendiri membuat tinjauan rambang ke premis-premis perniagaan, ke pasar raya dan sebagainya untuk melihat sendiri dari segi fenomena kenaikan harga barang ini,” katanya.

Sementara itu menyentuh mengenai pembangunan dan kemajuan di negeri Perak, Ismail Sabri berkata beliau gembira dan berpuas hati dengan pelbagai program telah dirancang dan dilaksanakan dengan baik.

“Saya gembira apabila kerajaan negeri memantapkan industri pelancongannya dengan menjenamakan Pangkor sebagai destinasi pelancongan marin nautika melalui Penganjuran Pangkor International Marine Tourism Conference 2022 (PIMTC22).

“Selain itu terdapat 93 projek baharu dan sambungan, bagi pembangunan sekolah serta institusi pendidikan di Perak,” katanya.

Ismail Sabri berkata Kementerian Sumber Manusia pula melalui Pertubuhan Keselamatan Sosial kini membangunkan Pusat Rehabilitasi Neuro Robotik dan Cybernetics Kebangsaan di Bandar Meru Raya yang melibatkan kos RM654 juta, menjadi satu-satunya negeri menawarkan kemudahan robotik ini.

Di bawah Pelan Pemulihan Nasional pula menurutnya Pihak Berkuasa Pelaksanaan Koridor Utara (NCIA) turut melaksanakan beberapa program di Perak yang menawarkan 56,642 peluang pekerjaan, manakala Kementerian Pembangunan Luar Bandar (KPLB) pula menyediakan peruntukan RM1.77 bilion bagi memastikan keselesaan dan kesejahteraan penduduk luar bandar di negeri ini. –AlHijrah Online


ELAK DITAHAN POLIS, ALZA BAWA PATI REMPUH PALANG TOL

PETALING JAYA: Satu kegiatan penyeludupan pendatang asing tanpa izin (PATI) berjaya ditumpaskan selepas polis menahan kenderaan Perodua Alza yang dipandu dalam keadaan mencurigakan, di Kilometer 29 Jalan Kuala Lumpur-Lanchang, semalam.

Kegiatan tersebut dikesan semasa rondaan pasukan peronda Jabatan Siasatan dan Penguatkuasaan Trafik (JSPT) Bukit Aman kira-kira jam 8 pagi.

Pengarah JSPT Bukit Aman, Datuk Seri Mat Kasim Karim berkata, pemandu Perodua Alza tersebut telah bertindak memecut menghala ke Tol Gombak ketika hendak ditahan pihak berkuasa.

Pemandu itu juga merempuh palang tol dan berlaku aksi kejar mengejar hingga ke Lebuh Raya Lingkaran Tengah 2 (MRR2) sebelum suspek ditahan.

“Pemeriksaan berjaya menahan pemandu lelaki tempatan serta 11 PATI.

“Kesemua tangkapan telah dibawa ke Ibu Pejabat Polis Daerah (IPD) Petaling Jaya untuk siasatan di Seksyen 4(5) Akta Kesalahan Keselamatan (Langkah-langkah Khas) 2012 (SOSMA) serta Seksyen 51(5)(b) Akta Imigresen (pindaan) 2002 (Akta 155),” katanya seperti dilapor media tempatan.

Menurut sumber, suspek merupakan lelaki tempatan berperanan sebagai ‘transporter’ dan kesemua PATI termasuk seorang wanita yang berusia 15 hingga 35 tahun adalah warga Myanmar.

Difahamkan siasatan awal mendapati migran terbabit masuk ke Malaysia melalui Rantau Panjang, Kelantan dan dibawa ke Kuala Lumpur untuk bekerja di sekitar Chow Kit.—AlHijrah Online


WARGA EMAS ‘GATAL’ DIPENJARA 10 TAHUN

AYER KEROH: Lelaki warga emas dijatuhkan hukuman penjara 10 tahun serta satu sebatan oleh Mahkamah Sesyen di sini hari ini, atas kesalahan melakukan amang seksual fizikal terhadap remaja perempuan berusia 15 tahun, pada Isnin lalu.

Tertuduh, Rosmi Hassan, 72, dijatuhkan hukuman tersebut selepas membuat pengakuan bersalah di hadapan Hakim Mohd Sabri Ismail selepas pertuduhannya dibacakan oleh jurubahasa.

Kejadian berlaku di dalam sebuah kereta jenis Perodua Viva di Taman Krubong Jaya, Melaka Tengah, antara pukul 10 pagi hingga 3 petang, pada 29 Ogos lalu.

Bagi kesalahan tersebut, bapa kepada dua anak itu didakwa mengikut Seksyen 14(a) Akta Kesalahan-Kesalahan Seksual terhadap Kanak-Kanak 2017 yang memperuntukkan hukuman penjara maksimum 20 tahun dan hukuman sebatan.

Dalam prosiding sama, tertuduh yang mengalami masalah pendengaran kronik turut didakwa merogol remaja sama di sebuah rumah di Taman Krubong Jaya, sekitar jam 3.30 petang pada pertengahan bulan lalu.

Suspek didakwa mengikut Seksyen 376(2) Kanun Keseksaan yang boleh dipenjara antara 10 hingga 30 tahun dan sebatan, namun dia mengaku tidak bersalah bagi pertuduhan berkenaan.

Sementara itu, dalam prosiding berasingan di hadapan Majistret Izwan Mohamed Noh, tertuduh turut dikenakan denda RM1,800 atas pertuduhan mendatangkan kecederaan terhadap abang mangsa, 22, dan dihukum di bawah Seksyen 323 yang boleh dipenjara sehingga setahun atau denda RM2,000 atau kedua-duanya sekali.

Menurut fakta kes, tertuduh yang merupakan jiran lama kepada mangsa dikatakan sering memberi wang, pakaian serta telefon bimbit kepada mangsa yang mendorong remaja perempuan itu kerap keluar berjumpa warga emas berkenaan.

Abang mangsa yang mencurigai tingkah laku warga emas itu kemudian dikatakan terserempak dengan kedua-dua mereka yang menaiki kereta Perodua Viva dan cuba mendekatinya.

Warga emas tersebut bagaimanapun bertindak melarikan diri dan melanggar abang mangsa sebelum berjaya dicekup dengan bantuan orang awam selain mangsa turut memaklumkan pernah melakukan hubungan seks dengan suspek.

Hakim Mohd Sabri dalam penghakimannya menetapkan 28 September depan sebagai sebutan semula kes bagi pertuduhan merogol.

Kedua-dua prosiding pendakwaan dikendalikan secara berasingan oleh Timbalan Pendakwa Raya Muhammad Nazrin Ali Rahim dan Fiqri Hakim Zamri manakala tertuduh tidak diwakili peguam.—AlHijrah Online


YWM SUMBANG RM82,575 KEPADA GOLONGAN MEMERLUKAN DI SELANGOR DAN KUALA LUMPUR

SEMENYIH: Demi membantu mereka yang memerlukan terutama golongan terkesan akibat pandemik COVID-19 di Selangor dan Kuala Lumpur, Yayasan Waqaf Malaysia (YWM) telah menyalurkan sumbangan berjumlah RM82,575.

Menurut kenyataan YWM, menerusi Dana Wakaf Tunai Khas Masjid, sejumlah RM33,000 daripada jumlah tersebut disumbangkan kepada Masjid Qaryah Kampung Rinching Hulu, di sini, bagi tujuan membaik pulih bumbung masjid.

“Dana Wakaf Tunai Khas Masjid merupakan salah satu produk wakaf YWM yang diwujudkan bagi memenuhi hasrat pewakaf supaya dana yang diwakafkan digunakan khusus bagi tujuan pembangunan masjid,” kata kenyataan tersebut.

Sumbangan itu diserahkan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri kepada nazir masjid tersebut, Samsuddin Md Yassin hari ini yang turut dihadiri Ketua Pegawai Eksekutif YWM, Prof. Madya Dr. Amir Shaharuddin,

Selain itu sumbangan turut disalurkan YWM di sekitar Selangor dan Kuala Lumpur di bawah Program Bantuan Dana PERLU YWM.

Penerima sumbangan program tersebut terdiri daripada golongan orang kurang upaya (OKU), pengusaha bas, ibu tunggal, institusi pendidikan dan murid-murid sekolah dari kalangan keluarga B40.

“Sejumlah RM21,150 diperuntukkan bagi menyediakan pek sumbangan makanan keperluan kepada 423 keluarga manakala RM28,425 disediakan bagi sumbangan tablet, komputer riba dan mesin pencetak yang melibatkan empat buah sekolah iaitu SK Sungai Serdang, Kapar; SK Samudra, Batu Caves; SK Batu 9, Cheras; dan SMK Dato’ Ahmad Razali, Ampang Jaya dan juga kepada tiga buah keluarga yang memerlukan,” kata kenyataan tersebut.

YWM menjelaskan Program Bantuan Dana PERLU diwujudkan bagi membantu meringankan beban pihak-pihak terjejas pendapatan selaras dengan pelancaran Musa’adah 3.0 pada 1 Jun lalu.

Di bawah Program Bantuan Dana PERLU sejumlah RM268,033 berjaya dikumpulkan setakat 18 Julai dengan RM127,950 telah diagihkan.

Orang ramai yang berminat untuk menyumbang dalam Program Dana PERLU, boleh berbuat demikian menerusi akaun Yayasan Waqaf Malaysia bernombor 8602218186 (CIMB Islamic Bank Berhad).


PEMBERONTAK HOUTHI ADAKAN PERBINCANGAN DENGAN MENTERI LUAR IRAN DI OMAN

SANA’A: Delegasi kumpulan pemberontak Houthi Yaman semalam mengadakan pertemuan dengan Menteri Luar Iran, Javad Zarif di Oman, demikian menurut saluran televisyen Houthi.

Agensi berita Anadolu memetik stesen televisyen Al-Masirah yang melaporkan perbincangan bertujuan menangani situasi kemanusiaan di Yaman dan tindakan negara terbabit mengenakan sekatan ke atas wilayah konflik itu.

Perbincangan itu juga menyentuh mengenai perkembangan terkini di Yaman dan wilayahnya, kata stesen penyiar itu.

Yaman dibelenggu keganasan dan kekacauan sejak 2014 selepas pemberontak Houthi menguasai negara terbabit, termasuk ibu negara Yaman di Sana’a.

Krisis memuncak pada 2015 selepas tentera pakatan diketuai Arab Saudi melancarkan kempen serangan udara untuk merampas semula wilayah terbabit daripada kumpulan Houthi.

Arab Saudi dan sekutunya menuduh Houthi sebagai proksi kepada Iran.

Puluhan ribu warga Yaman, termasuk ramai orang awam, dipercayai terbunuh dan cedera dalam konflik itu, manakala 14 juta orang kini di ambang kebuluran, demikian menurut Pertubuhan Bangsa-Bangsa Bersatu (PBB). – Terjemahan AlHijrah Online


REZEKI BEKAS TUKANG URUS JENAZAH

KUALA LUMPUR: Rezeki merupakan salah satu rahsia Allah SWT dan hadir dalam pelbagai bentuk yang kadang kala tidak pernah disangka.

Bekas tukang urus jenazah, Ariff Subri berkongsi kisahnya berkaitan rezeki tidak disangka ini.

Menurut Ariff pada peringkat awal usia perkahwinannya dia diuji apabila berdepan kesukaran untuk mendapatkan pekerjaan yang stabil.

Demi kelangsungan hidup ketika itu, dia pernah bekerja sebagai tukang mandi jenazah di sebuah hospital dengan memperoleh gaji harian.

“Waktu itu memang agak mencabar. Kerja semua alhamdulillah tiada masalah cuma bila balik kadang-kadang anak menangis. Tidak pasti sebab apa,” katanya.

Selepas berhenti kerja sebagai tukang mandi jenazah dia memberanikan diri menceburi bidang perniagaan makanan tambahan yang dimulakannya secara kebetulan.

Katanya makanan tambahan itu pada awalnya dihasilkan untuk anaknya yang jatuh sakit dan tidak gemar makan ubat.

“Pada 2014 anak saya jatuh sakit dan tidak mahu makan ubat yang dibekalkan doktor.

“Saya kemudian cuba menghasilkan gula-gula yang mempunyai bahan-bahan yang baik seperti madu, kismis, dan delima untuk anak makan. Alhamdulillah dengan izin Allah SWT dia suka dan masalah batuk serta pernafasannya dipermudahkan,” katanya.

Dia kemudian berkongsi penghasilannya itu di laman media sosial dan mendapat perhatian yang tidak disangka sehingga tertubuhnya syarikat Al Fateh Alami Sendirian Berhad yang diasaskannya dan menjadi punca rezeki dia dan keluarga.

Menurut Ariff, apabila produk makanan tambahan yang dinamakan Al Fateh Junior itu mendapat reaksi menggalakkan dia kemudian merencanakan strategi perniagaan yang rapi terutama pemasaran produk.

TV AlHijrah menjadi saluran media terawal yang dipilihnya untuk memasarkan produk jualan dan Ariff berkata pengiklanan di stesen televisyen Islam itu memberi impak kepada perkembangan syarikatnya yang kini telah mempunyai lebih 2,000 ejen jualan dan promosi.

“Pada awal peniagaan saya ingat lagi akaun simpanan syarikat ada lebih kurang RM27,000. Dari jumlah itu kami gunakan RM10,000 untuk pemasaran di TV AlHijrah dan alhamdulillah impaknya ketika itu dengan izin Allah saya amat bersyukur.

“Bila kita promosi di program bual bicara Assalamualaikum banyak panggilan masuk selepas itu. Kumpulan saya semua gembira dan kami jadi lebih bersemangat untuk terus mengembangkan perniagaan,” katanya.

Susulan kejayaan itu pelbagai promosi dilakukan syarikat Al Fateh Alami di TV AlHijrah termasuk menjadi penaja utama program bual biaca A Bit With Ebit.

Pada 10 Ogos ini dengan tagline Bangkit Bersama TV Al Hijrah, program Bincang Niaga yang menawarkan pakej-pakej iklan mampu milik kepada para usahawan akan dianjurkan.

Ia bertujuan membantu usahawan untuk mempromosikan produk mereka dan kembali bangkit selepas kebanyakanya terkesan akibat pandemik COVID-19.


CUBAAN SELUDUP DAGING BABI SEJUK BEKU DI KLIA GAGAL

PUTRAJAYA: Cubaan menyeludup daging babi sejuk beku menggunakan taktik menyembunyikan hasilan haiwan itu dalam 100 kotak gabus digagalkan Jabatan Perkhidmatan Kuarantin dan Pemeriksaan (MAQIS) di Lapangan Terbang Antarabangsa Kuala Lumpur (KLIA) Kargo pada Selasa lepas.

Pengarah MAQIS Selangor Mohd Sobri Md Hashim menerusi satu kenyataan hari ini berkata taktik itu digunakan oleh ejen penghantaran yang mengisytiharkan hasilan haiwan itu sebagai pakaian.

Sebanyak 3,475 kilogram hasilan haiwan yang dianggarkan bernilai RM28,000 dari Vietnam itu ditahan setelah syarikat tempatan yang cuba membawa masuk gagal mengemukakan dokumen permit import yang sah dan sijil kesihatan dari negara asal, katanya.

Kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728] dan jika sabit kesalahan, boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-duanya.

Sampel produk daging babi tersebut akan dihantar ke Makmal Kesihatan Veterinar bagi tujuan persampelan untuk mengenal pasti penyakit African Swine Fever (ASF), katanya.

“Tujuan larangan pengimportan serta membawa masuk daging berkenaan adalah bagi menghalang risiko penularan wabak penyakit ASF di Malaysia dan ia akan menjejaskan industri penternakan babi negara,” katanya.–AlHijrah Online


KURSUS PRAPERKAHWINAN DALAM TALIAN UNTUK OKU

KUALA LUMPUR: Jabatan Kemajuan Islam Malaysia (JAKIM) mempertimbang kelas dalam talian kursus praperkahwinan Islam, bagi memenuhi keperluan orang kurang upaya (OKU).

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata pelaksanaan kursus praperkahwinan melalui mekanisme terbabit akan menggunakan penyampaian modul kursus yang lebih interaktif dan mesra OKU.

“Antara inisiatif yang sedang dipertimbang seperti penggunaan paparan grafik, penyediaan jurubahasa isyarat, rakaman video ceramah serta animasi.

“Semua inisiatif ini selaras dengan kandungan modul bersepadu kursus praperkahwinan Islam,” katanya pada sesi jawab lisan di Dewan Rakyat hari ini.

Beliau menjawab soalan tambahan Che Alias Hamid (PAS-Kemaman) yang meminta kerajaan sama ada berhasrat mewujudkan inisiatif lebih proaktif menangani kekangan golongan OKU dalam menghadiri kursus praperkahwinan.

Katanya, inisiatif itu adalah bukti keprihatinan kerajaan terhadap golongan OKU, sekaligus merupakan komitmen dalam usaha memastikan OKU mendapat kefahaman yang baik mengenai Islam. –AlHijrah Online


KORONAVIRUS: TPM MINTA SKUAD NEGARA JAGA KESELAMATAN DI MANILA

KUALA LUMPUR: Timbalan Perdana Menteri, Datuk Seri Dr Wan Azizah Wan Ismail mengingatkan barisan pemain dan jurulatih ke Kejohanan Badminton Berpasukan Asia di Manila minggu depan supaya menjaga keselamatan dan kesihatan sebaik mungkin berikutan penularan novel koronavirus 2019.

Beliau, yang juga merupakan Penaung Persatuan Badminton Malaysia (BAM), telah menyampaikan amanat tersebut ketika bertemu kontinjen negara di Kementerian Pembangunan Wanita, Keluarga dan Masyarakat di Putrajaya hari ini.

“Terima kasih dan tahniah kerana anda menggalas tanggungjawab sebagai duta kecil Malaysia dan dalam hal ini, anda membawa nama negara bertanding di peringkat Asia. Saya ucapkan selamat maju jaya, pastikan bertanding dengan penuh semangat kesukanan dan buat sehabis baik.

“Saya juga berharap anda semua menjaga keselamatan dan kesihatan anda sehabis baik berikutan penularan koronavirus ini,” beliau dipetik sebagai berkata dalam satu kenyataan daripada BAM.

Selain barisan pemain dan jurulatih, turut hadir pada perjumpaan itu ialah Presiden BAM, Datuk Seri Mohamad Norza Zakaria dan Setiausaha Agung BAM, Datuk Kenny Goh.

Kejohanan di Manila mulai Selasa depan turut menjadi pusingan kelayakan Piala Thomas dan Piala Uber 2020 di Aarhus, Denmark, bermula 16 hingga 24 Mei itu.

Pasukan lelaki Malaysia diundi dalam Kumpulan C bersama Taiwan dan Singapura manakala skuad wanita dalam Kumpulan W bersama Jepun dan Hong Kong. — BERNAMA


KADAR SEWA TAPAK KHEMAH DI MASJID INDIA HANYA RM1,000 – TIM. MENTERI

KUALA LUMPUR, 21 Jun – Dewan Bandaraya Kuala Lumpur (DBKL) tidak pernah mengenakan bayaran yang melebihi kadar yang ditetapkan bagi menyewa tapak perniagaan di kawasan Masjid India di ibu negara.

Timbalan Menteri Wilayah Persekutuan, Senator Datuk Dr Loga Bala Mohan berkata kadar sewa yang dikenakan tidak melebihi daripada RM1,000.

“Sekiranya ada bukti yang menunjukkan sewa melebihi daripada jumlah yang ditetapkan, pihak DBKL akan mengambil tindakan yang sewajarnya,” katanya menjawab pertanyaan Senator Datuk Seri Syed Ibrahim Kader yang menyatakan kadar sewa tapak khemah di kawasan berkenaan mencecah RM10,000.

Mengenai pengeluaran lesen perniagaan untuk Bazar Ramadan, beliau berkata ia adalah berdasarkan syarat permohonan yang telah ditetapkan termasuk menggunakan sistem pendaftaran e-Lesen bagi mengesan dan mengawal permohonan secara berulang serta permohonan yang telah disenarai hitam.

Ketika di temui di lobi Parlimen kemudiannya, Loga berkata kementerian itu juga akan menyenaraihitamkan pemohon tapak bazar Ramadan yang didapati menjual tapak yang diperolehi kepada pihak ketiga. Beliau berkata operasi penguatkuasaan oleh DBKL sentiasa dilakukan di semua bazar Ramadan.

BERNAMA


SITI BAINUN AKUI BELLA CEDERA KETIKA BERADA DI KONDOMINIUM

KUALA LUMPUR: Pengasas Rumah Bonda Siti Bainun Ahd Razali hari ini mengakui bahawa kecederaan pada Bella berlaku, semasa remaja perempuan sindrom Down itu berada di kondominiumnya di Wangsa Maju di sini.

Siti Bainun, 31, berkata dia juga pernah melihat kecederaan tersebut sepanjang Bella tinggal di kondominium berkenaan, namun menafikan dia telah mengabaikan Bella sepanjang remaja itu berada dalam jagaannya.

Siti Bainun berkata demikian ketika pemeriksaan balas oleh Timbalan Pendakwa Raya Zahida Zakaria pada perbicaraan bela diri wanita itu, yang didakwa mengabai dan menganiaya remaja perempuan berusia 13 tahun tersebut.

Zahida: Saya cadangkan kesemua kecederaan itu berlaku semasa Bella berada di kondominium kamu?

Siti Bainun: Setuju.

Sementara itu, tertuduh tidak dapat memastikan kesemua kecederaan dialami Bella dalam video yang dirakam oleh saksi pendakwaan pertama, Zurianty Sudin di kondominiumnya (Siti Bainun) pada 24 Jun 2021 adalah sama dengan kecederaan Bella apabila sampai di Hospital Kuala Lumpur.

Zurianty dalam keterangannya sebelum ini mengakui beliau merakam video berkenaan untuk diberikan kepada aktivis kanak-kanak dan penasihat Rumah Bonda, Syed Azmi Alhabshi sebagai bukti bahawa terdapat penderaan terhadap remaja perempuan itu.

Disoal seorang lagi Timbalan Pendakwa Raya Zilfinaz Abbas, Siti Bainun berkata dia tidak pernah meninggalkan anak-anak jagaannya termasuk Bella tanpa pengawasan orang dewasa jika keluar rumah, kerana bekas penghuni rumah itu Yasmin Nahar Mahmood (saksi pendakwaan kelima) berada di kondominium tersebut.

Zilfinaz: Orang dewasa yang awak maksudkan adalah Yasmin dan berapa umurnya?

Siti Bainun: Ya, Yasmin berumur 18 tahun.

Tertuduh tidak bersetuju dengan cadangan Zilfinaz bahawa Yasmin tiada kemahiran dan kelayakan untuk menjaga anak-anak sindrom Down.

Wanita itu juga menafikan dia gagal menjaga Bella, meskipun dia tidak mendapat latihan atau bengkel mengenai penjagaan anak-anak sindrom Down.

Bagaimanapun, Siti Bainun bersetuju dengan cadangan Zilfinaz bahawa anak-anak sindrom Down memerlukan perhatian lebih, berbanding kanak-kanak normal.

Siti Bainun didakwa mengabai dan menganiaya remaja itu sehingga menyebabkan mangsa mengalami kecederaan fizikal serta emosi, di sebuah unit kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung esok.–AlHijrah Online


KERAJAAN WASPADA WALAUPUN MUTASI BAHARU COVID-19 BELUM DITEMUI DI MALAYSIA

KUALA LUMPUR: Ketua Pengarah Kesihatan, Tan Sri Dr. Noor Hisham Abdullah memaklumkan, mutasi baharu COVID-19 yang dikenali sebagai VUI-202012/01 yang menular di United Kingdom (UK) belum ditemui di Malaysia.

Katanya, KKM mengambil maklum tentang kemunculan varian baharu tersebut yang kini mengancam United Kingdom.

Dalam kenyataan yang dikeluarkan hari ini, Noor Hisham berkata, kerajaan dan Kementerian Kesihatan (KKM), akan terus berwaspada dengan pelbagai langkah yang dilaksanakan untuk mencegah berlakunya limpahan varian baharu ke Malaysia.

Katanya, varian baharu tersebut didapati menunjukkan peningkatan sebanyak 70 peratus kadar penghantaran dan peningkatan kes tiga kali ganda dalam tempoh pemberitahuan 14 hari.

Varian baharu berkenaan juga mempunyai mutasi baharu dalam protein lonjakan, termasuk perubahan asid amino dan penghapusan tiga asid amino.

“Pada masa ini, varian ini masih tidak dijumpai di Malaysia. Institut Penyelidikan Perubatan (IMR) akan terus melakukan penjujukan keseluruhan genom untuk memantau kehadiran varian ini dan juga varian lain.”

UK baru-baru ini mengesahkan mereka mengesan satu lagi varian baharu COVID-19 yang berpotensi lebih berjangkit menerusi kes yang ada kaitan dengan virus bermutasi di Afrika Selatan selepas negara itu mengumumkan penemuan jenis B117 yang menular dengan cepat pada minggu lalu.

Media juga melaporkan, Singapura mengenal pasti satu kes yang disahkan dengan strain virus UK membabitkan seorang remaja perempuan berumur 17 tahun yang menuntut di UK. – AlHijrah Online


Hanya dua restoran mamak ada sijil halal di Pahang

KUANTAN – Jabatan Agama Islam Pahang (JAIP) mengesahkan hanya dua
restoran mamak di Pahang yang memegang sijil halal Jakim.

Dua restoran berkenaan ialah Taj Makmur di Jalan Tun Ismail, Kuantan
dan Nasi Vanggey di Jalan Teluk Sisek, Kuantan.

Timbalan Pengarah JAIP, Datuk Mohd Ghazali Abdul Aziz berkata, pihaknya
telah mengadakan kempen serta turun padang untuk memberi kesedaran kepada
pengusaha restoran mamak serta kedai-kedai lain agar memohon sijil halal.

Kedegilan mereka berbuat demikian adalah kerana masih ramai pelanggan
terutamanya orang Islam memenuhi premis mereka saban hari, dan keadaan tersebut
langsung tidak memberi kesan terhadap keperluan memiliki sijil halal.

“Kita sedang usahakan supaya semua kedai mamak mendapat sijil
halal tapi malangnya kurang mendapat sambutan. Setakat hari ini dua buah sahaja,
satu Taj Makmur dan satu lagi Nasi Vanggey Jalan Teluk Sisik sahaja, yang lain
belum.

“Pelanggan kedai mamak ini adalah muslim dan jarang sangat pelanggan
(agama) lain, jadi kita mintalah kerjasama dari pengusaha kedai mamak supaya
dapatkan sijil halal,” katanya kepada pemberita selepas hadir menyerahkan sijil
halal kepada dewan makan Maahad Tahfiz Pahang, di sini.

Menurut Mohd lagi, proses permohonan sijil halal bukanlah rumit,
pengusaha hanya perlu membayar RM200 bagi tempoh dua tahun pemilikan sijil
halal dan membekalkan maklumat berkenaan bahan mentah serta memenuhi aspek
kebersihan yang disyaratkan.

Malah JAIP juga bersedia untuk membantu sekiranya premis berkenaan
tidak cukup kakitangan untuk urusan mendapatkan sijil halal.


LEBIH BANYAK NEGERI AKAN MENGHARAMKAN PENJUALAN ARAK- AHMAD MARZUK

KOTA BHARU: Kerajaan tidak menolak kemungkinan lebih banyak negeri lain mengikut jejak langkah Wilayah Persekutuan, untuk mengharamkan penjualan arak di kedai serbaneka dan runcit.

Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata, pihaknya menyambut baik keputusan diambil Kementerian Wilayah Persekutuan itu dan menyifatkan ia sebagai langkah yang tepat.

Menurut Ahmad Marzuk, perkara itu bukan sahaja merupakan tuntutan agama malah langkah diambil turut mendapat maklum balas positif daripada masyarakat sivil secara amnya termasuk mereka yang bukan beragama Islam.

“Tidak kira apa agama dan bangsa, tapi kalau disebabkan mabuk, semua orang berisiko untuk menjadi mangsa. ”

“Ini juga desakan dari masyarakat sendiri, terutama bagi orang Islam, kerana ini adalah tuntutan agama paling utama”, kata Ahmad Marzuk.

Kerajaan tidak terlepas pandang terhadap aduan yang dilakukan oleh orang ramai, antaranya bagaimana pekerja-pekerja Islam di kedai serbaneka 24 jam yang terpaksa berurusan dengan penjualan arak.

Jelasnya, ini sebahagian daripada strategi kerajaan yang holistik dan ianya perlu didokong oleh semua rakyat tanpa mengira agama, bangsa dan fahaman politik demi kebaikan semua pihak.

Beliau berkata demikian ketika ditemui AlHijrah Online pada program Inspirasiku Myhaus dan Foodbank YAPEIM 2.0 di Kampung Parang Puting, Pengkalan Chepa, Kota Bharu.

Mengulas lanjut, beliau mengakui penjualan arak di kedai runcit dan serbaneka tidak mendatangkan kebaikan malah mendorong kepada perkara-perkara negatif termasuk peningkatan kes pemandu mabuk.—AlHijrah Online


TH BANTU DAPATKAN VAN JENAZAH DWIFUNGSI

KOTA BHARU: Penantian lebih 10 tahun jemaah Masjid Kota Jembal Mukim Tok Ku untuk mendapatkan sebuah van jenazah, berakhir selepas mendapat perhatian pihak Lembaga Tabung Haji (TH) Kelantan.

Imam Muda masjid berkenaan Mohd Diah Awang Sof berkata, permohonan van jenazah tersebut dilakukan oleh ahli jawatankuasa masjid itu, berikutan berlaku beberapa kes kesulitan semasa kematian.

“Pernah berlaku pihak kami terpaksa membawa jenazah dengan menggunakan lori ikan berpagar, kerana van jenazah yang ada uzur, dan tidak lengkap dari segi undang-undang jalan raya.

“Ada juga kes semasa jenazah hendak dihantar ke Terengganu kami terpaksa keluarkan kos tinggi bagi menyewa van jenazah luar, kerana tiada van jenazah yang elok,” katanya selepas Majlis Penyerahan Van Jenazah Dwifungsi dari Pengarah TH Kelantan, Amat Kassim Pait kepada Mohd Diah di masjid tersebut di sini hari ini.

Sementara itu, Amat Kassim berkata pemberian van jenazah dwifungsi berharga kira-kira RM100,000 kepada masjid berusia 65 tahun itu diharap dapat digunakan sebaik-baiknya oleh jemaah dan penduduk kampung.

“Van dwifungsi ini bukan digunakan untuk membawa jenazah ke kubur sahaja, sebaliknya mereka juga boleh menggunakan van ini untuk urusan lain yang diperlukan seperti pentadbiran, sukan dan lawatan.

“Sejak tahun lalu, TH Kelantan telah menyerahkan tiga van jenazah seperti ini iaitu di Tanah Merah, Machang dan Kota Jembal,” katanya.

Katanya, TH juga akan mempergiatkan usaha mendekati komuniti dalam aktiviti tanggung jawab sosial korporat (CSR), termasuk memberi bantuan dan zakat kepada mereka yang memerlukan. — BERNAMA


KEBENARAN OPERASI TADIKA SWASTA DI SELURUH NEGARA  ATAS KONTEKS KEPERLUAN

KUALA LUMPUR: Tadika swasta di seluruh negara yang berdaftar dengan Kementerian Pendidikan Malaysia dibenarkan beroperasi secara bersemuka

Menteri Pendidikan Dr Radzi Jidin berkata kebenaran operasi termasuk di negeri yang dikenakan Perintah Kawalan Pergerakan itu diberikan dalam konteks keperluan.

“Mac lalu PKP lebih ketat dengan sektor ekonomi tidak dibuka tetapi kali ini beberapa sektor dibenarkan buka.

“Oleh yang demikian untuk membolehkan ibu bapa yang bekerja menghantar anak mereka ke sekolah, maka kita benarkan supaya tadika kawasan PKP untuk dibuka,” katanya dalam sidang media khas hari ini.

Selain tadika, pelajar sekolah swasta dan antarabangsa bagi kelas peperiksaan turut dibenarkan kembali meneruskan pengajian secara bersemuka di sekolah masing-masing meskipun di negeri PKP.

Sesi persekolahan 2021 dijadual bermula pada 20 Januari ini. – AlHijrah Online


WANITA DI EROPAH BOLEH DIPECAT JIKA BERHIJAB WAKTU KERJA

LUXEMBOURG: Mahkamah Tinggi Kesatuan Eropah (EU) memutuskan majikan boleh memecat pekerja-pekerja wanita yang berhijab sewaktu bekerja.

Mahkamah berpendapat keputusan tersebut selari dengan peraturan umum syarikat yang melarang penggunaan simbol agama secara jelas di tempat kerja.

Menurut mahkamah tersebut, pemecatan pekerja wanita yang berhijab boleh menunjukkan imej neutral atau mengelakkan perselisihan sosial dengan pelanggan.

“Larangan berhijab mungkin wajar untuk dikuatkuasakan berdasarkan dasar agama dan ideologi yang dibuat majikan mengikut keperluan.

“Namun, justifikasi itu harus sesuai dengan keperluan sebenar daripada pihak majikan serta mendamaikan hak dan kepentingan terhadap isu,” katanya.

The Guardian melaporkan, mahkamah EU memutuskan perkara tersebut selepas dua wanita Jerman digantung kerja setelah mereka nekad memakai hijab.

Dua wanita tersebut yang masing-masing merupakan penjaga kanak-kanak berkeperluan khas dan pembantu jualan telah dipecat kerana memakai pakaian yang mempamerkan agamanya.

Seorang daripada ahli Jaringan Muslim EU berpendapat keputusan tersebut berat sebelah yang memberikan tamparan kepada wanita Islam yang bekerja, di samping menunjukkan belang Eropah yang mengekang ekspresi kepercayaan keagamaan dan rohani rakyatnya.–AlHijrah Online


PENUNJUK PERASAAN AS BANTAH PERANG DENGAN IRAN

Penunjuk perasaan melaungkan “No war on Iran” dalam protes di Washington, New York dan seluruh Amerika Syarikat (AS) bagi membantah pembunuhan panglima perang Iran menggunakan serangan dron.

Di luar Rumah Putih, sekitar 200 penunjuk
perasaan berkumpul sebagai sebahagian gelombang tunjuk perasaan anjuran
pertubuhan haluan kiri. Mereka melaungkan slogan antaranya “No Justice, No
Peace, US out of Middle East”.

Penganjur menyatakan demonstrasi itu
diadakan di 70 bandar AS bagi mengecam pembunuhan Mejar Jeneral Qasem Soleimani
pada Jumaat di Baghdad atas arahan Presiden AS, Donald Trump.

Serangan itu menimbulkan kebimbangan kemungkinan
berlakunya keganasan di Asia Barat.

“Kita tidak akan biarkan negara kita terjerumus dalam peperangan semberono,” kata seorang penunjuk perasaan di luar Rumah Putih.

Penunjuk perasaan kemudiannya berarak ke arah
Trump International Hotel yang terletak berdekatan dengan kediaman presiden.

“Perlu alih perhatian? Mulakan peperangan,” demikian tertera pada papan tanda dipegang Sam Crook, 66.

Trump kini berdepan dengan perbicaraan di
Dewan Senat berikutan usul pemecatannya berhubung Skandal Ukraine.

“Negara ini kini di bawah kuasa individu yang mentalnya kurang stabil, maksud saya Donald Trump. Ada sesuatu yang tidak kena di pemikirannya,” kata Crook kepada agensi berita AFP.

Shirin, 31, warga Amerika berketurunan
Iran, memberitahu beliau bimbang dengan kemungkinan peperangan dengan Iran yang
bersumpah akan membalas dendam atas kematian Soleimani.

“Kita dah membelanjakan trillion dollar untuk peperangan yang tidak adil di Iraq, yang anda tahu, perang paling lama kini di Afghanistan. Apa yang kita nak tunjukkan,” katanya.

Beliau mendakwa penjajahan AS ke atas Iraq
sejak 2003 menyebabkan ketidakstabilan serantau dan menguatkan Iran yang kini menjadi
“kuasa politik, sosial dan budaya di Iraq”.

Di Times Square, New York, penunjuk
perasaan berarak sambil membawa sepanduk membantah perang dengan Iran dan menggesa
AS memanggil semula 5,000 tenteranya di Iraq pulang. – Terjemahan AlHijrah Online


KALIMAH ALLAH: ZULKIFLI ADAKAN PERTEMUAN DENGAN MUFTI SELURUH NEGARA ESOK

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri akan mengadakan pertemuan bersama para mufti di seluruh negara dan pakar undang-undang bagi memutuskan resolusi muktamad berkenaan isu penggunaan kalimah Allah oleh penganut Kristian.

Lapor portal berita Al-Bayan, pertemuan tersebut dijangka berlangsung esok.

Cadangan pertemuan bersama para mufti itu dibuat selepas perbincangan bersama Panel Kajian Akidah Jabatan Kemajuan Islam Malaysia (JAKIM) dan Penasihat Undang-Undang JAKIM pada hari Jumaat yang lalu.

“Kita mahu mendapatkan kesepakatan mufti dan pakar undang-undang kerana kita inginkan tindakan segera yang teratur dan berprinsip. Ini isu melibatkan teknikal.

“Berhubung isu akidah, apa yang diputuskan oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia sejak 2008 sudah jelas,” kata Zulkifli memetik laporan Al-Bayan.

Sumber portal berita itu juga memaklumkan agensi-agensi di bawah Menteri di Jabatan Perdana Menteri telah diminta untuk memberi penerangan yang terperinci kepada orang ramai melalui pelbagai saluran berkenaan isu kalimah Allah.

Mahkamah Tinggi Kuala Lumpur sebelum ini memutuskan penganut agama Kristian boleh menggunakan kalimah Allah dan tiga perkataan lain iaitu solat, Kaabah dan Baitullah dalam penerbitan agama itu, untuk pendidikan dalam komuniti mereka.

Keputusan itu mengundang pelbagai reaksi khususnya umat Islam di negara ini.

Ketua Polis Negara, Tan Sri Abdul Hamid Bador juga telah memberi amaran , polis akan mengambil tindakan tegas terhadap mana-mana individu yang mengadakan demonstrasi jalanan berhubung keputusan mahkamah itu. — AlHijrah Online


Jambatan Angkat (Drawbridge) Kuala Terengganu dibuka 1 Ogos

KUALA LUMPUR – Jambatan Angkat (Drawbridge) Kuala Terengganu akan dibuka sepenuhnya kepada orang awam bermula pukul 6.00 pagi esok.

Menteri Besar, Datuk Seri Dr Ahmad Samsuri Mokhtar berkata, laluan di jambatan angkat itu boleh digunakan oleh semua jenis kenderaan.

Walau bagaimanapun, pengguna tidak dibenarkan untuk meletakkan kenderaan atau berhenti kerana boleh mengganggu kelancaran aliran trafik.

“Para pengunjung yang ingin melawat diminta meletakkan kenderaan mereka di ruang parkir yang disediakan di bawah jambatan dan menggunakan tangga atau lif.

“Ruang komersial di ‘sky bridge’ masih belum dibuka dan pengunjung tidak dibenarkan memasuki ruang lobi dan menggunakan tangga atau lif di menara jambatan,” katanya dalam satu kenyataan kepada media petang tadi.

Menurut Ahmad Samsuri lagi, Kerajaan Negeri juga telah melantik Terengganu Incorporated Sdn Bhd sebagai operator jambatan itu, yang akan dipantau dan diberi latihan oleh pihak kontraktor utama sehingga 30 September 2019.

Beliau turut berharap adanya jambatan ikonik ini akan merancakkan lagi industri pelancongan negeri dan seterusnya merangsang pertumbuhan ekonomi rakyat, sekaligus mengangkat nama Terengganu di peringkat antarabangsa.

“Saya berharap agar agensi pelancongan dapat memasukkan lawatan ke jambatan angkat ini dalam salah satu pakej lawatan pelancong ke Terengganu, selain produk pelancongan sedia ada,” tambah beliau.

Sebelum ini, jambatan angkat pertama di Asia Tenggara sepanjang 638 meter yang menghubungkan muara selatan di pusat Bandar Raya Kuala Terengganu dan muara utara di Seberang Takir itu dibuka kepada orang awam untuk percubaan pada 2 hingga 17 Jun lalu.

Tempoh percubaan itu bagi pentauliahan dan pengujian prestasi jalan dari sudut koordinasi sistem isyarat jalan di jambatan dengan sistem trafik di kawasan sekitarnya serta koordinasi sistem penyuraian trafik.


PNB UMUM DIVIDEN 4.3 SEN UNTUK ASB2, 4.0 SEN BAGI ASM

KUALA LUMPUR: Syarikat pengurusan unit amanah milik penuh Permodalan Nasional Bhd (PNB), Amanah Saham Nasional Bhd (ASNB) mengumumkan dividen masing-masing sebanyak  4.30 sen dan 4.00 sen bagi dua dana harga tetapnya, iaitu Amanah Saham Bumiputera 2 (ASB 2) dan Amanah Saham Malaysia (ASM).

Dalam satu kenyataan hari ini, dana itu berkata jumlah pembayaran pengagihan pendapatan bagi kedua-dua dana itu berjumlah RM1.39 bilion bagi tahun kewangan berakhir 31 Mac, 2022.

Daripada jumlah itu, ASB 2 mengisytiharkan pembayaran pengagihan pendapatan berjumlah RM514.5 juta, kepada 481,030 pemegang unit yang kini memiliki 11.96 bilion unit.

Sementara itu, ASM mengisytiharkan pembayaran pengagihan pendapatan berjumlah RM883.5 juta, iaitu kepada 567,904 pemegang unit dengan pegangan 22.09 bilion unit.

“Sehingga 22 Mac 2022, ASB 2 merekodkan pendapatan bersih yang direalisasi sebanyak RM563.93 juta, manakala ASM mencatatkan RM1.03 bilion,” katanya.

PNB berkata pengagihan pendapatan ASB 2 dan ASM adalah bersamaan dengan jumlah pulangan masing-masing sebanyak 4.30 peratus dan 4.00 peratus,  yang kedua-duanya mengatasi penanda aras Deposit Tetap 12-Bulan Maybank pada 1.85 peratus sebanyak 245 mata asas untuk ASB 2 dan 215 mata asas untuk ASM.

“Pendapatan bagi kedua-dua dana ini diperoleh daripada keuntungan yang direalisasi, dividen serta pendapatan lain daripada pelaburan domestik dan antarabangsa, yang secara umumnya didorong oleh pembukaan semula ekonomi di kebanyakan negara seiring kita menuju ke fasa endemik.

“Kedua-dua dana ini juga meraih keuntungan menerusi strategi kepelbagaian portfolio dengan peningkatan peruntukan dalam pelaburan antarabangsa,” katanya.

Bagi ASB 2, PNB berkata pelaburan antarabangsa meningkat kepada 18.7 peratus berbanding 15.7 peratus pada tahun lepas, dan untuk ASM ia naik 20.5 peratus berbanding 19.8 peratus pada 2021.

Pengiraan pengagihan pendapatan untuk ASB 2 dan ASM adalah berdasarkan purata baki bulanan minimum yang dipegang sepanjang tahun kewangan bagi setiap dana.

Jelas PNB, pengagihan yang diisytiharkan oleh dana-dana ini akan dilaburkan semula secara automatik ke dalam akaun pemegang unit pada 1 April 2022.

“Urus niaga di semua cawangan dan ejen ASNB bagi kedua-dua dana tersebut telah ditangguhkan buat sementara waktu dari 23 hingga 31 Mac 2022 bagi memudahkan proses pengiraan pengagihan pendapatan.

“Pemegang unit boleh mengemas kini akaun mereka di portal myASNB di www.myasnb.com.my atau melalui aplikasi mudah alih myASNB, atau di mana-mana cawangan atau ejen ASNB di seluruh negara apabila urus niaga beroperasi semula pada 1 April 2022,” tambahnya.

Dalam usaha meningkatkan pengalaman pemegang unit, ASNB juga telah memperkenalkan laman sesawang baharu untuk orang ramai mendapatkan maklumat penting mengenai pengagihan pendapatan bagi kesemua 16 dananya.

“Maklumat seperti kadar pengagihan pendapatan dan tarikh pembayaran untuk tahun-tahun kewangan kebelakangan ini kini tersedia di https://www.asnb.com.my/IncomeDistribution.php.

“Kemudahan baharu ini akan memudahkan pemegang unit untuk memantau dan menguruskan pelaburan ASNB mereka dengan lebih baik,” katanya.–AlHijrah Online


SELANGOR BENARKAN SOLAT SUNAT HARI RAYA AIDILADHA DI MASJID, SURAU

SHAH ALAM: Solat sunat Hari Raya Aidiladha di Selangor dibenarkan dengan had jemaah seramai 50 orang di masjid manakala surau kebenaran solat Jumaat dibenarkan sehingga 40 orang.

Pun begitu, Exco Hal Ehwal Agama Islam, Pengguna dan Industri Halal Selangor, Mohd Zawawi Ahmad Mughni berkata solat sunat Hari Raya Aidiladha di surau kariah adalah tidak dibenarkan.

Ujarnya, jumlah jemaah yang dimaklumkan termasuk pentadbir masjid dan surau.

Katanya, semua pentadbir masjid dan surau kebenaran Jumaat hanya dibenarkan menjemput jemaah terdiri dalam kalangan ahli kariah sahaja.

“Keutamaan adalah ahli kariah yang telah menerima dua dos suntikan vaksin.

“Laungan takbir akan bermula jam 7.30 pagi diikuti solat sunat Aidiladha didirikan pada jam 8.30 pagi dan bersurai pada jam 9 pagi,” katanya.

Zawawi berkata, bagi mereka yang tidak dapat menunaikan solat sunat di masjid atau surau, boleh melaksanakan ibadah tersebut bersama keluarga di kediaman masing-masing.

“Semua pihak berkuasa tempatan (PBT) yang menguruskan tanah perkuburan Islam hendaklah membantu pihak Jabatan Agama Islam Selangor (JAIS) dari sudut pematuhan tersebut,” katanya.

Zawawi mengulas, pihaknya mengharapkan semua rakyat Selangor dapat memberi kerjasama dalam melaksanakan ketetapan tersebut agar dapat membantu kerajaan mengekang penularan COVID-19 di negeri ini.–AlHijrah Online


LELAKI DENGAN 16 REKOD JENAYAH ANTARA LIMA DITAHAN PECAH RUMAH DI KULAI

JOHOR BAHRU: Seorang lelaki dengan 16 rekod jenayah antara lima yang ditahan, kerana disyaki terlibat kes pecah rumah di sekitar Daerah Kulai, semalam.

Ketua Polis Daerah Kulai Supt Tok Beng Yeow berkata lima lelaki warga tempatan berusia 23 hingga 38 tahun itu, ditahan Pasukan Lejang Balai Polis Kulai antara pukul 12 tengah hari sehingga 5 petang.

Turut dirampas beberapa barangan kes termasuk sebuah Proton Wira, sebuah konsol permainan PlayStation 4, sebuah beg sandang, kasut berjenama dan dua kamera jenis Canon.

“Hasil siasatan awal mendapati kesemua yang ditahan terlibat dalam beberapa kes pecah rumah di sekitar Kulai dan siasatan lanjut masih dijalankan bagi pembuktian kes.

“Kita juga akan siasat penglibatan lima yang ditahan ini sama ada turut terlibat dalam kes jenayah di luar Daerah Kulai,” katanya menerusi satu kenyataan, hari ini.

Tok berkata hasil ujian saringan air kencing mendapati kesemua individu yang ditahan itu positif dadah jenis methamphetamine.

Beliau berkata kesemua individu terbabit direman selama seminggu bermula hari ini sehingga 16 Nov.

Kes disiasat mengikut Seksyen 457 Kanun Keseksaan dan Seksyen 15 (1) (a) Akta Dadah Berbahaya 1952.–AlHijrah Online


PRN MELAKA: CALON POSITIF COVID-19 DIBENAR BERTANDING

MELAKA: Calon yang positif COVID-19 dibenarkan bertanding pada Pilihan Raya Negeri (PRN) Melaka.

Bagaimanapun, Pengerusi Suruhanjaya Pilihan Raya (SPR) Datuk Abdul Ghani Salleh berkata, borang pencalonan calon harus dihantar pada masa yang ditetapkan melalui wakil calon menerusi pencadang atau penyokong.

“Tiada masalah untuk mereka (calon) bertanding asalkan mereka menghantar borang pencalonan itu pada masa ditetapkan,” katanya seperti dilapor BERNAMA.

Katanya, semua calon tidak diwajibkan melakukan ujian saringan COVID-19 namun inisiatif tersebut digalakkan bagi mengelakkan penularan wabak itu.

Sementara itu, Abdul Ghani memaklumkan SPR akan menempatkan calon yang bergejala COVID-19 di sebuah khemah khas di pusat pencalonan.

“Khemah ini akan diuruskan oleh pihak Kementerian Kesihatan Malaysia (KKM) bersama SPR. Di pintu utama pusat penamaan calon, calon akan diperiksa saringan suhu badan. Sekiranya suhu direkodkan melebihi 37.5 darjah Celcius, mereka akan dihantar ke khemah bergejala ini,” katanya.

Tambahnya, segala proses semakan dan penyerahan borang penamaan calon akan diuruskan oleh pegawai SPR yang bertugas di khemah untuk mereka yang bergejala itu.—AlHijrah Online


SELANGOR, KUALA LUMPUR KEKAL FASA SATU PPN

PUTRAJAYA: Selangor dan Wilayah Persekutuan (WP) Kuala Lumpur masih kekal dalam fasa pertama Pelan Pemulihan Negara (PPN).

Timbalan Perdana Menteri, Datuk Seri Ismail Sabri Yaakob berkata, walaupun pelaksanaan Perintah Kawalan Pergerakan Diperketatkan (PKPD) tidak dilanjutkan, dua negeri tersebut masih belum boleh beralih ke fasa kedua PPN.

“Nilai ambang tiga indikator utama di Selangor dan Kuala Lumpur perlu dicapai sebelum beralih ke Fasa 2.

“Nilai ambang vaksinasi 10 peratus populasi dewasa sudah dicapai tetapi kes masih tinggi manakala tahap penggunaan katil di unit rawatan rapi (ICU) masih kritikal,” dalam kenyataannya, hari ini.

Ismail Sabri dalam pada itu memaklumkan pelaksanaan PKPD akan dikenakan bagi lokaliti-lokaliti yang menunjukkan trend peningkatan kes COVID-19 yang mendadak.–AlHijrah Online


SUAMI ISTERI DIDAKWA MILIKI 53 KEPING WANG PALSU

BUKIT MERTAJAM: Seorang peniaga dan isterinya yang hamil mengaku tidak bersalah di Mahkamah Majistret di sini hari ini atas pertuduhan memiliki 53 keping wang kertas RM100 palsu.

Muammar Raid Abdul Malik, 33, dan Nadia Mohamed Hussain @ Brian Michael Lewis, 27, didakwa melakukan perbuatan itu di PMT 30, Mukim 8, Jalan Muthupalaniappan, Sunway Wellesley, Bukit Mertajam  pada  11.30 malam, 29 Jun lepas.

Mereka dituduh mengikut Seksyen 489C Kanun Keseksaan yang membawa hukuman penjara sehingga 10 tahun, jika sabit kesalahan.

Majistret Mohd Harith Mohd Mazlan menetapkan jaminan RM6,000 dengan seorang penjamin bagi setiap tertuduh serta syarat tambahan perlu menyerahkan pasport kepada mahkamah sehingga kes selesai dan melaporkan diri dua minggu sekali kepada pegawai penyiasat kes.

Mahkamah menetapkan 11 Ogos untuk sebutan semula kes.

Pendakwaan dikendalikan Pegawai Pendakwa Inspektor Mohamad Syarafuddin Mamat Mokhtar.–AlHijrah Online


LELAKI RENTUNG DALAM KEBAKARAN EMPAT BUAH RUMAH FLAT

KUALA LUMPUR: Seorang lelaki ditemui rentung dalam kebakaran melibatkan empat buah rumah di Flat PKNS, Jalan Tun Razak, Kampung Baru, awal pagi tadi.

Mangsa, Jasni Ismail, 53 tahun dipercayai tinggal seorang diri dijumpai terbakar 100 peratus dalam kebakaran tersebut.

Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur menerima panggilan pada jam 6.39 pagi.

Seramai 20 anggota dari Balai Bomba dan Penyelamat (BBP) Jalan Tun Razak, BBP Titiwangsa, BBP Keramat dan BBP Hang Tuah digerakkan ke lokasi kejadian.

“Kebakaran melibatkan empat buah rumah dengan keluasan kebakaran setiap rumah 600 kaki persegi dan kemusnahan kebakaran rumah pertama 70 peratus dan tiga buah lagi 30 peratus.

“Terdapat seorang mangsa lelaki berusia 53 tahun dijumpai rentung yang ditemukan di katilnya,” katanya.

Tambahnya, api dapat dikawal pada jam 7.02 pagi manakala punca kebakaran masih dalam siasatan.

Mayat mangsa diserahkan kepada pihak polis untuk tindakan lanjut.–AlHijrah Online


KEJAR POPULARITI ATAU BERBAKTI?

Oleh Finaz Yunus

Kenapa setiap kali figura popular turun padang membantu golongan asnaf, ia bukan hanya tular tetapi mengundang reaksi netizen tentang siapa watak protagonis dan antagonis.

Dengan kata lain siapa hero atau siapa penjahat (baca: tidak buat kerja).

Apa yang dimaksudkan dengan dua watak ini? Jika kalian membaca ruangan komen, kalian akan mendapati ada dua reaksi atau pandangan netizen.

Satu, pujian buat figura yang membantu; Dua; teguran dan cacian buat penduduk setempat di mana individu itu dibantu, termasuk penduduk kampung, penghulu, wakil rakyat dan sudah pasti pusat zakat yang menjadi sasaran utama cemuhan.

“Mana pusat pungutan zakat, mana jabatan kebajikan masyarakat?” ini persoalan umum yang sering dilontarkan netizen seolah-olah menghukum badan itu tidak menjalankan tanggungjawab membantu asnaf terbabit.

Kenapa bila individu seperti Ebit Liew turun padang ia mendapat perhatian dan tular, tetapi bantuan sama disalurkan oleh agensi atau badan zakat bukan saja tidak diambil tahu malah dipandang sepi?

Ia seakan ada double standard dalam penilaian dan penerimaan masyarakat kita terhadap dua pihak ini.

Mengulas isu ini di Program Analisis TV AlHijrah semalam, pendakwah bebas PU Amin berkata, beliau dan rakan artis pernah ditawarkan menjadi duta kepada Pusat Pungutan Zakat (PPZ) Negeri bagi menghebahkan program, inisiatif dan agihan bantuan PPZ golongan asnaf, bagaimanapun sambutannya tidak memberangsangkan.

“Keluhan PPZ, ustaz kita dah belajar copywriting dan kita dah buat iklan macam-macam, namun masih tidak viral, apa masalahnya,” kata PU Amin.

Ketua Pegawai Eksekutif Pusat Pungutan Zakat (PPZ) Majlis Agama Islam Wilayah Persekutuan (MAIWP), Ahmad Shukri Yusoff mengakui bahawa inisiatif dan kisah agihan bantuan PPZ masih tidak cukup kuat dihebahkan selain kekangan masyarakat kita yang juga tidak cakna.

“Masyarakat tidak cakna dan pusat pungutan zakat sendiri yang mungkin masih kurang promosi yang sepatutnya, sepertimana dibuat sesetengah NGO (pertubuhan bukan kerajaan),” katanya.

Katanya, imej dan stigma  terhadap PPZ  juga disumbangkan ketidakfahaman masyarakat terhadap perbezaan sedekah dan zakat.

“Masyarakat ingat membayar zakat itu seperti bersedekah kerana mereka lebih suka ke lapangan membantu satu dua keluarga dan selesai.

“Sedangkan dari sudut agihan zakat kepada yang memerlukan, ia mesti ada peraturan tertentu yang perlu dipatuhi.

“Masyarakat harus membezakan sedekah dan bayaran zakat. Zakat harus pada institusi, ia bukan dalam bentuk individu. Adapun pemberian daripada NGO, itu adalah sedekah bukannya zakat,” kata Ahmad Shukri.

Ketua Pegawai Eksekutif Muslim Volunteer Malaysia, Mohd Fauzan Abdul Sukor pula berkata, gerak kerja  agihan bantuan akan bercelaru jika tidak ikuti prosedur operasi standard atau SOP yang betul.

Katanya, kerjasama dengan kerajaan dan pemimpin negeri perlu dijalinkan agar isu seperti individu yang mengambil kesempatan di sebalik kesempitan tidak akan berlaku.

“Ada kes yang kami terima, pemohon bantuan menyatakan agensi kerajaan dan orang awam tidak pernah membantu, namun di rumah (mereka) sudah ada banyak wheelchair (kerusi roda) dan ini amat merugikan kerana ada pihak lain yang lebih memerlukan,” kata Fauzan yang mengikuti perbincangan Analisis melalui Skype.

Bersetuju dengan Fauzan, PU Amin turut memohon individu atau mana-mana NGO yang ingin membantu, wajar ‘memberi salam’ kepada tuan rumah dan  menyelidik latar belakang asnaf yang ingin dibantu bagi mengelakkan agihan bantuan yang bersifat ‘terjah’ atau boleh disalah erti.

Apapun hasil perbincangan satu jam semalam, saya selaku penerbit dan pengacara Analisis mendapati reaksi double standard netizen itu berlaku kerana masyarakat tidak memahami peranan dan sumbangan pusat zakat kepada negara.

Institusi zakat adalah ‘tulang belakang’ kepada pembangunan ekonomi ummah dan kita sebagai masyarakat seharusnya dapat membezakan antara bantuan daripada pihak zakat dengan bantuan daripada individu atau NGO.

Ini kerana pengurusan zakat adalah di bawah tanggungjawab ulilamri, manakala bantuan sedekah boleh dilakukan mana-mana pihak. Ada beza antara zakat dan sedekah! – AlHijrah Online

Penulis adalah Penerbit & Pengacara Program Analsis yang bersiaran setiap Rabu jam 9 malam di saluran 114 TV AlHijrah.

Artikel disunting Syed Azwan Syed Ali.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BILAL SURAU DI KUALA KRAI TIDAK SENGAJA LAUNG AZAN MAGHRIB AWAL EMPAT MINIT

KOTA BHARU: Bilal dari Surau Al-Qadir di Guchil 7, Kuala Krai dipercayai telah melaungkan azan maghrib awal empat minit daripada waktunya semalam, sehingga kejadian itu tular dalam media sosial.

Imam Masjid Bandar Kuala Krai Armin Azahari Mamat berkata ketika kejadian, bilal itu tidak menyedari bahawa beliau telah melaungkan azan maghrib pada pukul 7.17 malam, menyebabkan ada segelintir penduduk yang percaya telah masuk waktu berbuka puasa.

“Saya telah dimaklumkan oleh penduduk bahawa tok bilal dari Surau Al-Qadir di Guchil 7, Kuala Krai itu telah melakukan kesilapan tersebut dan beliau telah memohon maaf atas kecuaian yang dilakukannya tanpa disengajakan,” katanya ketika dihubungi Bernama, di sini hari ini.

Justeru, beliau berkata mengikut hukum syarak, penduduk di sekitar kawasan itu yang telah berbuka puasa mengikut laungan azan tersebut, puasanya dikira terbatal dan wajib digantikan selepas berakhirnya Ramadan nanti.

Semalam, tular di media sosial yang mengatakan penduduk di sekitar Guchil 5, 6 dan 7 di Kuala Krai perlu menggantikan puasa selepas dipercayai azan maghrib yang menandakan waktu berbuka puasa telah berkumandang lebih awal daripada waktu sebenarnya.

Mengulas lanjut, Armin menasihati supaya semua masyarakat perlu peka dengan waktu berbuka puasa dan tidak bergantung semata-mata dengan alunan azan yang berkumandang di masjid, surau mahupun stesen televisyen atau radio.–AlHijrah Online